amanoisuno/poet huggingface dataset:
送密上人歸江西 呂本中
輕舟君先行，羸馬我已往。湖山已在望，南嶽行可仰。不憂盜賊繁，漸喜草木長。密也負奇氣，少已離塵網。飽參諸方禪，所至被稱賞。獨留末後句，未肯休吾黨。經尋卓錐地，更足以自養。囊空脚頗健，體儉心甚廣。喜談江西勝，妙處猶指掌。未見頻寄書，悠然發遐想。
送常子正赴召二首  其一 呂本中
屬者聞居久，今來促召頻。但能消黨論，便足掃胡塵。衆水同歸海，殊塗必問津。如何彼黠虜，敢謂漢無人。
送常子正赴召二首  其二 呂本中
疾病老逾劇，交親窮轉疏。惟公不改舊，怪我未安居。日月干戈裏，江山瘴癘餘。南行見李白，亦莫問何如。
頌送山上人游南華 呂本中
三浙三衢未說歸，且從嶺路訪曹溪。盧公若問南來事，但道江湖盡鼓鼙。
山頌送譚師直歸湖南 呂本中
人事日翻覆，昔同今不然。于心苟有用，與世自無緣。剩結官田社，飽參雲蓋禪。已勝高鳥盡，徒泛五湖船。
送能化主還法輪 呂本中
嶺外三年避賊忙，法輪元不下禪床。君歸却說嶺南事，瘴暑作時君自涼。
送夏少曾兄弟 呂本中
處處人家避賊忙，數因行李問舟航。江横晚照鳬鷗亂，春到空山草木香。我未有緣離嶺嶠，君今决策下湖湘。定知此去添貧病，不及相從氣味長。
本中將爲江浙之行念當與夢貺遠别感歎傷懷因成長句奉呈 呂本中
客行已無聊，况此憂慮集。頹然念遠役，未見勇可習。虛庭覺氣潤，遠視螢火濕。故人不我厭，踏雨相勞揖。朝餐共饑飽，夜語同坐立。問我去此邦，何用如此急。干戈與瘴癘，未見可出入。何殊知二五，而不知有十。俛首謝勤意，此非愚所及。天涯重離别，所至方嶪岌。感懷平生舊，忍效兒女泣。風沙蔽中原，道路滿荆棘。世事古則然，臨分莫於邑。
贈日者張直夫 呂本中
因循避世不求名，潦倒江湖過一生。賈誼定能尋季主，子雲先已識君平。獨行市肆口無語，嬾踏權門身自輕。看甑生塵只堅坐，世間寧有不平鳴。
永州西亭 呂本中
舊聞西亭勝，獨盛湘湖間。山秀水亦好，千里在憑欄。今來乃不然，眼境故未寛。環城但濁水，滿目唯荒山。如何柳司馬，肯爲此解顔。始知憂慮久，方覺所遇安。我從避地來，山水亦飫觀。初不厭嶺嶠，况敢嫌荆蠻。徘徊念昔人，亦作故意看。所慚二三子，來不倦躋攀。開軒納微涼，共享一日閑。說詩到雅頌，論文參誥盤。快若箭破的，圓如坂下丸。此樂固可樂，此盟安得寒。天暑畏道路，時危安阻難。相逢得少款，莫問何時還。何須待杯酒，始盡平生歡。
浯溪 呂本中
五月行人汗如雨，意緒昏昏雜塵土。浯溪一見中興碑，便有清風濯煩暑。中興之業誠艱難，敢作漢武周宣看。紛然大歷上元間，文恬武嬉主則孱。但知追咎一祿山，袖手不作如旁觀。天亦未使庸夫干，故生李郭在人間。一時節士張許顔，其誰不知唐已安。道州落筆風雨寒，魯公大書鎮百蠻。訶叱水怪摧神姦，有臣若此亡所歎。而不能使君心還，我來轉嶺逾千盤。對此凜然清肺肝，想見羣小遭譏彈。爾曹何心猶誕謾，至今怒髪常衝冠。
送元上人歸禾山 呂本中
長囂而寂，方作而息。如射破的，初不以力。子居深山，又處絕頂。避囂不作，二事俱屏。往來臨川，道里且千。一見我喜，如舊交然。我欲屬子，重于發言。子請則堅，之子之賢。遍尋諸方，不主先入。唯是之從，何拘何執。惟昔善財，我曹之師。其心廣大，誰能間之。山高海深，德則不孤。不深不高，培塿潢汚。奚必深山，惟靜之守。求寂念息，以閲永久。
贈一上人 呂本中
偶從嶺嶠轉江東，得向疏山見一公。所至共游常草草，爾來相遇更匆匆。晁郎埋骨虛無裏，璧老收聲蒼莽中。二十餘年往還事，半隨秋雁落寒空。
贈珪公杲公四首  其一 呂本中
北歸住江西，塵事日窘束。兩公時踵門，高誼已絕俗。空房擁殘火，更許相就宿。不嫌寒無氊，肯厭飯脫粟。
贈珪公杲公四首  其二 呂本中
杲公玉壺冰，所至自清淨。珪公出林鶴，肯與雞騖競。吾窮得兩公，頗覺意氣盛。未能出艱危，猶足起衰病。
贈珪公杲公四首  其三 呂本中
杲固昔所熟，珪亦舊聞名。江西一聚首，遂寛南去程。掃除文字習，追尋香火盟。期君向此道，隱若一長城。
贈珪公杲公四首  其四 呂本中
堂頭老居士，我識蓋自早。聲名從少年，閉户今却掃。公能爲少留，尚可慰枯槁。欲知主人賢，但看此二老。
次韻錢遜叔清江圖後二首  其一 呂本中
公但一室堅坐，我方萬里生還。共作十年清夢，同尋五嶺名山。
次韻錢遜叔清江圖後二首  其二 呂本中
作清江三兩曲，勝大厦千萬間。若保此中安坐，不必中原遽還。
次韻錢遜叔獨鶴圖三首  其一 呂本中
長頸竦身嬾不前，此寧有望更騰鶱。懿公愛爾非無意，要壓曹人三百軒。
次韻錢遜叔獨鶴圖三首  其二 呂本中
粉墨半銷翎翅短，正如衰髮不勝簮。可憐少保功名悞，寫此凌雲意不堪。
次韻錢遜叔獨鶴圖三首  其三 呂本中
眼明見此出籠鶴，似我北歸辭瘴嵐。慎勿低頭待收養，人間欣戚盡朝三。
次韻錢遜叔畫圖 呂本中
西風著人塵滿襟，江山縱近難追尋。當年寫此數幅妙，坐使几案頻登臨。斷雲黤慘出古寺，遠岸杳靄連荒岑。漁舟蕩漾江路晚，烟雨濛籠山店陰。已知落筆氣象古，一任世間消息沈。最憐霜榦倚長石，不待歲久成枯林。知公此中興不淺，此畫故能留意深。只今燕坐一室裏，尚費從來長短吟。詩成掩卷坐秋晚，一唱三嘆求遺音。
送一上人 呂本中
我齒久已搖，君髮日向白。相逢不相笑，共被老境迫。周旋三十年，近歲多間隔。伊昔無事時，日夕望顔色。此道要琢磨，苦語費思索。不能如宿心，每負朋友責。别我寧陵縣，隨我昭德宅。所期無二三，可恨已千百。交游大半死，况值兵火厄。舉首望八荒，無乃天地窄。涼風吹秋深，江湖動行客。誰能于此時，出語見肝膈。胡塵蔽中原，盜賊暗阡陌。公其無遽行，待我有良策。
錢遜叔諸公賦石鼓文請同作 呂本中
江頭羽書相續來，城中草木凍不開。腐儒坐視了無策，但守寒爐吹死灰。我公送我石鼓文，令我琢句要春回。簸蕩風雲走蛟蜃，百虫久蟄聞驚雷。錢公自是力扛鼎，持此浮游轉湖嶺。漢碑秦篆已么麽，况復鍾王敢馳騁。後來頗供兒女弄，神物有知當遠屏。石鼓之文公所知，正是周室中興時。庶幾我皇亦如此，一掃狂虜隨風飛。石鼓之文尚可讀，小臣願繼車攻詩。
和邢子堅韻 呂本中
萬里重歸舊禿翁，笑談聊復與君同。鷦鷯所願一枝足，鼯鼠從來五技窮。短髮自梳渾欲白，殘爐因客尚能紅。正須混迹師元亮，未忍低頭學敬通。
戲呈東林雲間二老 呂本中
幾年湖嶺費追尋，尚喜歸來聽足音。御虎已知吾有命，問禪方見子無心。風塵黤慘病如昨，歲月崢嶸窮至今。猶覺相逢有餘恨，老盆盛酒不同斟。
佛日縱步相尋索歸甚苦戲成絕句 呂本中
相逢不用苦相催，只到更深月上回。莫怪室空無侍者，夜窗相對有寒梅。
東林珪雲門杲將如雪峰因成長韻奉送 呂本中
東風被澤國，君有千里行。送君不能遠，宿昔春水生。胡馬污中原，旁淮多賊城。即今江南岸，盜賊猶縱横。頗聞閩粤靜，農民方及耕。雪峰佳主人，况欲屣履迎。兩公與談道，正欲平其衡。但見演若頭，自然心地明。云何未覽鏡，便欲其流清。君行可語此，勿憂兒女驚。鄙夫牙齒缺，苦遭塵事攖。七年憂奔走，一飽費經營。野鶴出籠飛，尚須完翅翎。今者與君别，故鄉他日情。新詩見萬一，庶用託同盟。
贈童堯詢蔡楠謝敏行 呂本中
七年避胡塵，無復少年事。適從嶺外歸，眼病不識字。尚幸戎馬間，得見此數士。蔡童南城傑，所養蓋有自。兩謝名家子，學已前作似。相逢眼暫明，已足慰遲暮。如何捨我去，使我起千慮。江深羽檄繁，况此日月騖。猶餘大謝留，與我相近住。風霜渺墟落，泥土暗道路。得無經此别，各復走他處。期君則甚遠，苦語不厭屢。微言恐遂絕，其誰與調護。要當發憤求，不欲僥倖遇。聖門極坦平，渠自有回互。河清倘有期，未死或可俟。
和范仲熊舜元游橘園見梅 呂本中
橘林經雨未全衰，歸路人家已見梅。風物粗知江左勝，瘴烟新離嶺南來。筆頭有眼方知妙，句裏忘言始絕埃。但得一寒無事過，與公還往勝銜杯。
答錢遜叔 呂本中
北風吹霜夜如雪，江城草木凍欲折。病夫袖手無所爲，一坐臨川已三月。忽蒙妙句起衰憊，頓覺和氣生毛髮。公能忘機我亦倦，不待曼殊見摩詰。畫圖是非久未解，况保長年不磨滅。請公置畫莫多求，要與時人除愛渇。
與錢遜叔飲酒分韻得鳥字 呂本中
客游等浮萍，歲事如過鳥。逢公得一笑，不厭古寺悄。雨聲喧客耳，燭影吹半裊。宿酲未及解，更覺惡韻擾。時方足艱虞，身未識要妙。如何一杯酒，便出萬物表。别公願一言，使我意易了。
贈别范一哥 呂本中
相送不嫌遠，詰朝當語離。文詞知子進，道路覺吾衰。力疾終無補，徐行敢厭遲。臨分更回首，苦語漫成詩。
送謙上人回建州三首  其一 呂本中
子來不憚千里遠，我病可無終歲憂。相見匆匆又相别，主人無恨客無求。
送謙上人回建州三首  其二 呂本中
平生苦節胡元仲，老大多才劉致中。爲我殷勤問消息，十年堅坐想高風。
送謙上人回建州三首  其三 呂本中
遙山渡口晚猶寒，道路奔波未許閑。頗恨獨來不同賞，竹輿穿雨上疏山。
與范益謙炳文叔儀步月 呂本中
歲月忽已過，羈窮非獨今。稻塍分白水，月影上清陰。畎畝平生事，江湖他日心。相過無百步，猶覺費追尋。
陸庭元紹意齋 呂本中
聖人毋意物我同，大賢庶幾其屢空。今君胡爲用此意，乃欲酬酢萬化參天工。客來無窮君不厭，所施不同皆有驗。風寒燥濕互相伐，一理驅馳無頓漸。衡門端坐一事無，衆皆刼刼君有餘。見賢不避忘其軀，肯與俗子急錙銖。知君此意久已絕，爲爾病生吾有說。偫儲百藥待百病，任爾紛紛强分别。君但守此心如銕，徧與衆生除衆熱。是則名爲無意訣，剩放南山著秋月。
病中口占示益謙四弟 呂本中
病來全少靜工夫，藥裏關心計已迂。縱使君來亦無語，更無餘法待文殊。
竹夫人 呂本中
與君宿昔尚同床，正坐西風一夜涼。便學短檠墻角棄，不如團扇篋中藏。人情易變乃如此，世事多虞只自傷。却笑班姬與陳后，一生辛苦望專房。
郊居 呂本中
紛紛俗駕不容攀，尚喜郊居絕往還。野寺並冬終日雨，客房無事一秋閑。平生談說舌猶在，病起彫疏髩已斑。始悟莊周太多事，處夫才與不才間。
送楊蒙秀才往樂平 呂本中
我有閩粤役，君成江浙行。窮途一回首，歲晚倍傷情。佳氣占行在，烟氛滿列營。如何抱奇策，不一請長纓。
寄題暨尚卿雙蓮亭 呂本中
異畝同穎久未出，雙觡共抵復何物。今君何以得此花，和氣所致無他術。雙蓮共蔕中連理，相映同心出秋水。秋水池塘曉自涼，雙蓮中含風露香。飛燕姊妺不相妬，並騁逸艷來昭陽。自然容質見高韻，不必粉黛呈新粧。君家孝友聞近縣，故使奇祥眼中見。一洗東南戰鬬塵，小人知之亦革面。我來崎嶇山嶺間，忽聞雙蓮能解顔。請君更畫作圖看，毋使惡木譏彫殘。
簡范信中鈐轄三首  其一 呂本中
交游契分如君少，湖嶺溪山似此稀。夾路梅花三十里，故人雖病莫先歸。
簡范信中鈐轄三首  其二 呂本中
海角相逢又一奇，更憐朋舊得追隨。滿堂舉酒話疇昔，疑是中原無事時。
簡范信中鈐轄三首  其三 呂本中
他日曹南十日雪，訪君尋酒不能回。梅花此日懷安路，更有清詩入座來。
次韻李仲輔僉判 呂本中
曉晴破雨却寒天，海上風光絕可憐。更欲陪公了春事，不須乘醉始逃禪。
西施舌 呂本中
海上凡魚不識名，百千生命一杯羮。無端更號西施舌，重與兒曹起妄情。
和秦楚材直閣韻 呂本中
胡馬南來議擊毬，忽聞羌虜斬楊酋。一年春事兵氛退，萬國歡聲佳氣浮。臺閣如君須强起，林泉容我且歸休。漢家基業無窮盡，早晚留侯與運籌。
和展鉢詩 呂本中
紛紛未了向來因，同在浮漚寓此身。顧我久拚庵外事，知公曾是箇中人。齋盂已厭五鼎食，詩卷初無一點塵。今代王孫能樂此，中興祥瑞不緣麟。
鼓山 呂本中
危欄不知高，下瞰萬里路。滄海近咫尺，大舶不敢度。風雲遞舒卷，川原更回互。如何此道場，乃倚絕壁住。得非化人居，無乃仙聖寓。斷崕石倒懸，絕壁水暗聚。我行天一涯，勝處時一遇。衰病九死餘，已乏濟勝具。登臨茲忘返，尚覺慰遲暮。山林與膏壤，未到已心悟。
王傳巖起樂齋 呂本中
人生各有樂，所樂故不同。吹竽與擊缶，同在可樂中。孰能識至樂，不計窮與通。顔子在陋巷，肯憂家屢空。朝從聖師游，暮歸無近功。忽然若有合，此樂固無窮。當時二三子，因之開蔽蒙。君生百世下，久已聞其風。端居有遐想，客至聊從容。四壁倚蓬蒿，萬卷蟠心胸。回視世所求，天道迷西東。此樂既不遠，欲往吾其從。
寄范四弟十弟 呂本中
俗事紛紛如亂麻，又扶衰病轉天涯。文章老矣思吾弟，頭角嶄然勝外家。異味幾回占食指，遠書終夕望燈花。何時更住城南寺，共聽春池兩部蛙。
春日紀事寄內外諸弟三首  其一 呂本中
水生溪漲欲容舠，疾病因循厭作勞。莫道深居便無事，午窗疴癢費爬搔。
春日紀事寄內外諸弟三首  其二 呂本中
自聞賊報離揚州，凖擬春來泰出游。所恨溪山最佳處，不容老子便歸休。
春日紀事寄內外諸弟三首  其三 呂本中
長閑漸化讀書癖，遠道聊因避地行。安得薄田了饘粥，便相依倚過平生。
寄諸弟 呂本中
九年任奔走，一飽費經營。此日窮居意，他鄉獨往情。相憂只有病，所至但論兵。尚喜吾諸弟，形模遠勝兄。
游鳳池 呂本中
遠近諸山翠作堆，鳳池北望更崔嵬。青松夾路攙天去，白鳥翻雲旁海來。喜有故人同出郭，屬因衰病阻銜盃。猶憐不赴對牀約，獨上籃輿日暮回。
題孫子紹所藏王摩詰渡水羅漢 呂本中
問渠褰裳欲何往，彷徨徙倚滄波上。至人入水固不濡，何以有此恐怖狀。我知摩詰意未真，欲以筆端調世人。此水此渡俱非實，摩詰亦未嘗下筆。孫郎寶藏今幾年，往來周旋兵火間。世人險阻更百難，彼渡水者安如山。請君但作如此觀，莫更思維尋筆端。
送筍與何晉之 呂本中
年來念念欲深藏，頗覺看書氣味長。莫怪囊空無一物，猶能分筍送何郎。
次韻李伯紀園亭  其一 呂本中
昔日翺翔雨露邊，已將勲業畫凌烟。便尋松菊同元亮，不訪丹砂學稚川。可但海山勝綠野，頗知風物似平泉。小園只在虛窗外，佳處常當几杖前。
次韻李伯紀園亭  其二 呂本中
本無俗事可裝懷，藥圃花欄應手栽。乘興聊陪野僧坐，賞心時許故人來。頓令此地成三絕，不爲它鄉賦七哀。鐘鼎山林兩無礙，豫章須是棟梁材。
送林之奇少穎秀才往行朝 呂本中
我爲福堂游，破屋占城市。城中幾萬戶，所識一林子。蓊然衆木中，見此真杞梓。未爲棟梁具，且映風日美。子之於爲學，其志蓋未已。上欲窮經書，下考百代史。發而爲文詞，一一當俊偉。夫豈效鄙夫，念彼不念此。今來赴行朝，學已優則仕。窮通决有命，所願求諸已。聖賢有明訓，不在於青紫。丈夫出事君，邪正從此始。
鄭昂用岑参太白胡僧歌韻作楞伽室老人歌寄杲老 呂本中
楞伽室中絕皂白，去天何止三百尺。只今更住最高峰，齋無木魚粥無鐘。已將虎兕等螻蟻，更許蛙蚓同蛟龍。聞道說禪通一線，爲爾不識楞伽面。一生强項我所知，氣壓霜皮四十圍。世人未辨此真僞，敢向楞伽論是非。諸公固是舊所適，鄭髯從之新有得。欲將此意向楞伽，但道鵠烏同一色。
贈王周士諸公 呂本中
空房夜氣清，落月傍簷明。念我平生友，相望隔荒城。我老未厭書，破窗猶短檠。君亦不奈閑，黙坐數殘更。共結香火社，同尋文字盟。王子潮州來，一笑冠欹傾。午飯展僧鉢，村醪傾客瓶。相逢但談道，絕口不論兵。未免俗眼笑，屢遭時輩輕。人生各有趣，小大俱有程。譬彼澗底松，難伴池中萍。雲鵬與斥鷃，已矣兩忘情。一洗瘴海耳，此言君可聽。
贈范信中 呂本中
異時攜客醉公家，蠟燼堆盤酒過花。萬里溪山隔春事，十年風景困胡沙。鄭莊好客渾如昨，何遜能詩老更佳。但得尊前添一笑，莫言漂泊在天涯。
會稽石道叟教授南劍兵火搶攘之餘興治郡學尺椽片瓦皆其所自經營也未朞月而學成遠近賴之又祠前輩賢者以風勵多士使游其間者望之而心化由是而入堯舜之道不難也古之教者蓋多術矣五帝憲三王有乞言憲賢于乞言也道叟知之矣呂本中爲作詩叙本末云 呂本中
聖遠道則微，世久學欲絕。區區續微言，未易勝邪說。石侯東南秀，睹此心欲折。分教南劍州，意在補亡缺。欻令兵火後，復見俎豆設。廟貌甚尊嚴，上下有區别。先生黙無語，風化動閩粤。斯文自明白，如仰見日月。坐令穿鑿悞，不待湯沃雪。不知旁祠誰，今代古豪傑。孰能與之齊，共此歲寒節。入門日在望，未返意已竭。由來正心術，不在費頰舌。乃知薰陶功，自與聞見别。曾魯顔不愚，亦豈有優劣。此理倘可求，萬古同一轍。
寄計議弟張彦實錢元成夏庭列 呂本中
遠書來稍稀，叔也經月病。微官自拘束，歸興復未定。誰能相勞苦，頗亦奉朝請。安身子有道，可保在不競。寧聞鄭子真，肯待當世聘。張錢平生歡，未貴渠有命。舊交餘此人，豈减昔日盛。夏郎來幾時，問學當轉勝。高風隕寒梧，相助筆鋒勁。同歸定何日，不必有三徑。相從說平生，保此一室靜。
寄內弟并示仲輔諸公 呂本中
江浙音書絕不聞，每逢時節嘆離羣。一秋多病常嫌客，短日無聊只閉門。淺學未容窺易象，舊書嬾復誦玄文。莫言耆舊彫零盡，海內交游尚數君。
簡范信中 呂本中
詩人例窮君不然，畫堂繡户羅嬋娟。當時乘醉出三峽，至今妙句留西川。底事新來多退縮，梅花滿眼看未熟。便期載酒約來冬，似要惡詩相抵觸。曉來寒凜似中原，君忍閉門清晝眠。我病猶能相追逐，知君心期終不俗。但攜二妙喚諸公，一醉落花吾亦足。
再簡范信中益謙呈張仲宗 呂本中
昨日之游樂不樂，主人愛客亦不惡。梅花遠近遍川谷，雨練風揉未全落。明日之游復如何，城南城北梅更多。對酒我不飲，把琖君當歌。酒炙雖勤主人費，且幸吾黨頻相過。梅花縱落君莫歎，與君同住海南岸。花開花落都幾時，君醉我醒人得知。相逢一笑俱有詩，如何不飲令君嗤。
寄晁恭道鄭德成二漕 呂本中
二年住閩中，不識建溪茶。處處得殘杯，顧未愜齒牙。饑腸擁滯氣，病眼增昏花。故人持節來，憐我病有加。會當餉絕品，不但分新芽。蒼壁月墮曉，寶胯金披沙。一洗肝肺凈，兀坐如還家。陰雨又不解，天氣復未佳。持詩寄兩公，請爲交舊時。便續北苑譜，即日定等差。
連得夏三十一翇兄弟范十五仲容趙十七穎達書相與甚勤作詩寄之 呂本中
閑居病亦侵，世務每絕念。猶憐二三子，從我久未厭。書來不改昨，意苦辭亦贍。問我來何時，期我早會面。我行但謀食，欲去復未便。要當相就居，同止山水縣。讀我所傳書，亦足滿素願。開卷忽有得，如飲醇酒釅。吾聞古志士，學也蓋有漸。欲升夫子堂，不摘屈宋艶。倒籬望青天，豈必在窺覸。他時倘從容，此語子可驗。
送錢子虚撫幹往洪州赴新任二首  其一 呂本中
君不求時用，居然如病夫。經過閲歲月，相伴走江湖。白玉終無玷，寒松保不枯。同官多勝士，總爲致區區。
送錢子虚撫幹往洪州赴新任二首  其二 呂本中
老矣吾無用，歸歟子未宜。端能出奇策，略爲濟斯時。悶有書遮眼，閑須笏拄頤。西山有爽氣，當報故人知。
題晁恭道善境界圖  其一 呂本中
疇昔相從三十年，如今休去不逃禪。知君參見法輪老，始悟蒼蒼便是天。
題晁恭道善境界圖  其二 呂本中
境界本來無善惡，人間何處有新圖。欲知箇裏真消息，臘月寒松永不枯。
問乾元珪老 呂本中
問訊乾元老，江頭幾日回。還應艤船待，不作御風來。漫有經旬别，頻思一笑開。庭前荔子熟，尚要著詩催。
贈楊紹祖 呂本中
城東往還者，相近得楊卿。處世如無事，爲官不近名。匣藏防身劍，案有讀書檠。此外唯尊酒，時時喚客傾。
謝宇文漳州送茶 呂本中
暑氣侵人病逾劇，虚堂坐調出入息。漳州太守送茶來，王圭小鳳俱無敵。太守憐我病無語，故遣此茶相勞苦。千金一餅君未許，百金一盞如潑乳。其它鬬芽未足數，下視紛紛等塵土。病夫未飲病先愈，坐覺爽氣生肺腑。城中車馬閙如雨，更有樂善如君否。
夏日 呂本中
暑雨遂經月，客來困稍疏。閉門觀易象，反復看何如。妙處元非畫，微言不在書。故山初未遠，舉首是吾廬。
過劉忠顯公鄉縣作 呂本中
疾風知勁草，世亂識忠臣。自古有此語，今代豈無人。劉公生東南，節義邁等倫。時危出一死，以捍胡馬塵。遂令天下人，稍知吾道尊。至今生氣在，凜凜凌層雲。我行崇安野，瞻望彼高墳。流澤既未遠，有子賢而文。會當廣德業，早爲建殊勲。此意苟不泯，楚人生伍員。
夏日深居二首  其一 呂本中
匆匆車馬未言還，因病深居未得閑。更爲故人留一夏，稍移行李過東山。
夏日深居二首  其二 呂本中
故人多住城東寺，還許相過結净緣。海寇求降荔子熟，是中風月可忘年。
乾元副寺欲還雲門 呂本中
子有四方志，雲門尋舊游。溪山往時夢，江海一番秋。物態隨高下，生涯任去留。閑将問庵主，如此是禪不。
慶堯侍者以詩相贈偶成絕句謝之 呂本中
滿城車馬雜塵埃，所至如雲撥不開。只有西禪堯侍者，肯衝劇暑送詩來。
渴雨簡張仲宗二首  其一 呂本中
强讀文書不補饑，只今一飽尚難期。薄雲未肯蘇禾稼，細雨才堪濕荔枝。
渴雨簡張仲宗二首  其二 呂本中
雨濕平林松桂香，斷雲冉冉拂疏篁。江山故自可人意，從此歸休策最長。
謝楊紹祖惠玉友 呂本中
我來閩中居，中熱久斷酒。端居苦無事，神氣思內守。故人憐我病，小缸送玉友。極知此不凡，嶺海見未有。感君意則重，納約况自牖。欣然洗盞嘗，不待捧素手。空杯貯玉色，一洗市沽醜。坐令百疾去，敢復望升斗。從令破酒戒，可以入道不。
與李似宗别後奉寄 呂本中
昔者相過今幾時，心期雖在事多疑。滯留江海君先病，悵望雲山我欲歸。老境猶存作詩苦，故人多有食言肥。漢陰老父如無事，肯復逢人論是非。
作雨不成旱暑愈甚未能就道 呂本中
三日陰風雨不成，坐嫌衝暑作宵征。敢因貧故累公子，尚欲閑時尋友生。兵甲未休心已醉，詩書頗費眼猶明。便須凖擬庵居用，拄杖繩床折脚鐺。
聞鵲 呂本中
一夏病如此，他鄉閑未回。疏簷聞鵲喜，知有遠書來。
荔子 呂本中
南征未厭苦關山，荔子今年已厭餐。時有野僧來獻供，每煩佳士約同槃。門前炎暑三伏旱，坐上冰霜六月寒。他日一尊須念此，中州傳買半棃乾。
乾元真歇數約他日同庵居 呂本中
與君俱自走天涯，何處雲山不是家。城市少留真夢事，林泉高卧亦空花。久無佳句彫肝腎，漫有微言到齒牙。他日一庵如可必，願分齋罷半甌茶。
将發福唐 呂本中
盡此一囊粟，我行當有期。涼風吹天涯，增我别後思。結束向行在，問子還何時。初無濟時策，處事多參差。環視中所有，無一施可宜。形骸久已病，敢徼當世知。不蒙朋友責，定遭兒輩嗤。矧此世外人，勸歸常恐遲。相尋有如日，請盟吾此詩。
聽雨 呂本中
日數歸期似有期，故園無語說相思。芭蕉葉上三更雨，正是愁人睡覺時。
末利 呂本中
香如含笑全然勝，韵比酴醾更似高。所恨海濵出太遠，初無名字入風騷。
聞二弟召對 呂本中
晚來忽雨已如秋，竹枕欹眠得自由。忽報諸郎例升進，頗容老子便歸休。人傳胡虜三年旱，勢合山河一戰收。顧我迂疏最宜病，祗應隨處見莬裘。
夜涼早起尋李貽季陸慶長所惠詩有作 呂本中
夜長忘陰晴，忽聽簷雨滴。空房閉重門，涼氣通枕席。欣然欲攬被，如覓舊相識。那知庚伏內，得此睡通夕。起尋兩君詩，令我生氣力。成蹊長桃李，已自除荆棘。遠游得數士，舍此百無益。挑燈視皮膚，不顧蚊齩赤。因之不復寐，爲子增嘆息。
聞大倫與三曾二范聚學并寄夏三十一四首  其一 呂本中
我思臨川居，欲往意未慊。每懷三二子，歲月多荏苒。後生慎所習，正是絲在染。未須極軒昂，且須就收斂。舉動思故人，此志豈不遠。才雖有高下，事亦要强勉。願爲江海深，莫作盆盎淺。
聞大倫與三曾二范聚學并寄夏三十一四首  其二 呂本中
世人爭錙銖，未語色已變。居然面頸赤，自處亦已賤。寧知烈士胸，渠自有志願。一介不妄取，萬鍾我亦倦。古人有伯夷，名冠太史傳。
聞大倫與三曾二范聚學并寄夏三十一四首  其三 呂本中
見人輒有求，所以百慮非。但能守簞瓢，何事不可爲。愚夫飽欲死，志士固長饑。出門萬里塗，其亦慎所之。
聞大倫與三曾二范聚學并寄夏三十一四首  其四 呂本中
莫惜一日勤，而忘終身憂。農夫力耕作，其必歲有秋。日前不鹵莽，久亦有倍收。少年不努力，老大復何求。
别法一上人 呂本中
我有江浙役，子能乘興來。便同湯院浴，却爲故人回。此道恐遂絕，後生良可哀。試尋鑰匙子，一一與重開。
别後寄珪粹中 呂本中
海上相逢兩過秋，飄然乘興亦悠悠。送行百里還歸去，同是江湖不繫舟。
哭王元邁 呂本中
紛紛舉手爭毫末，砥柱當河獨不流。一夕便隨波浪没，天涯黄葉更悲秋。
别林氏兄弟 呂本中
二年住閩嶺，所閲足青紫。那知萬衆中，得此數君子。相從不我厭，但覺歲月駛。高論脱時俗，如風濯煩暑。出處雖未同，氣味固相似。人生有離合，所畏爲物使。要當啜英華，不必計渣滓。他年肯相尋，在彼不在此。
本中欲謀他日復來福唐之東山林少穎請作詩以記因成兩絕  其一 呂本中
老大馳驅百不宜，敢將筋力蹈危機。他年更欲眠雲住，同過東山嘗荔枝。
本中欲謀他日復來福唐之東山林少穎請作詩以記因成兩絕  其二 呂本中
更作東山住，尋盟尚有詩。看君騰踏去，及我未歸時。
謝人惠陳家紫 呂本中
煩君惠我陳家紫，萬里漂流合得嘗。莫道聞名不相識，舊隨籩實到吾鄉。
閑居感舊偶成十絕乘興有作不復詮次  其一 呂本中
四海交遊一信民，後來情分更誰親。可憐相伴谿堂老，一去塵寰三十春。
閑居感舊偶成十絕乘興有作不復詮次  其二 呂本中
一世聲名高與關，亦知不合住人間。不令整頓乾坤了，虚逐松聲半夜還。
閑居感舊偶成十絕乘興有作不復詮次  其三 呂本中
璧老投冠去學禪，堂堂一鼓陣無前。平生老伴唯均父，馬病塗窮不著鞭。
閑居感舊偶成十絕乘興有作不復詮次  其四 呂本中
屏醫郤藥病良已，絕學捐書我又休。却到舊時行履處，五湖烟水上漁舟。
閑居感舊偶成十絕乘興有作不復詮次  其五 呂本中
萬里飄然不繫舟，老來專憶舊交游。西風日落中原路，虚度江湖數十秋。
閑居感舊偶成十絕乘興有作不復詮次  其六 呂本中
唐子直心絕可憐，夏侯苦節更誰傳。諸晁事業風流在，各有殘詩十數篇。
閑居感舊偶成十絕乘興有作不復詮次  其七 呂本中
平生親愛獨諸晁，叔也相親共寂寥。半日不來須折簡，暫時相遠定相招。
閑居感舊偶成十絕乘興有作不復詮次  其八 呂本中
病夫長病合長饑，豈復輕隨世上兒。雲雨覆翻渠有分，江湖潦倒我無知。
閑居感舊偶成十絕乘興有作不復詮次  其九 呂本中
曾郎學行冠姻親，趙子才能又絕倫。仲弟故應同二妙，一時先後委埃塵。
閑居感舊偶成十絕乘興有作不復詮次  其一○ 呂本中
便欲長休老未能，爾來頻愧住庵僧。直須棄盡人間事，始見從來一點燈。
温泉 呂本中
海上秋來早晚涼，客愁蘇醒似還鄉。歸途尚欲療瘡疥，剩乞温泉一勺湯。
将去福州 呂本中
委曲隨人久未甘，翛然午枕睡方酣。功名到此終無分，身世從來百不堪。爲己工夫今粗曉，住山活計久相諳。他時不用求三徑，投老才須住一庵。
初秋 呂本中
涼風驚木葉，意欲作深秋。客病渾如昨，囊空却自由。因閑得飲酒，端坐勝封侯。寄語平生友，當能爲我謀。
奉呈鼓山雲門二老 呂本中
汝水相逢今幾年，只今同住海南偏。月明本自無虧缺，山色何嘗有變遷。他日會逢晜弟語，一時驚散老狐禪。倘因居士閑開口，却作冲和二月天。
從叔巽叔覓茶 呂本中
疾病侵凌轉不堪，時思一室奉清談。嗣宗已餉兵廚酒，當有新茶惠阿咸。
福建界首寄福州親舊 呂本中
海上秋風吹客衣，屢煩親舊送将歸。今朝更入江東路，便恐書來即漸稀。
嚴州九日坐上贈胡明仲常子正 呂本中
今年得交舊，九日會嚴州。城角風雲暮，天涯景色秋。功名有長鋏，行李付扁舟。苦恨三年别，聊因一笑留。病添文字嬾，老恥稻粱謀。活國須公等，吾生便可休。
方允迪挽詞二首  其一 呂本中
已矣儒林老，今爲地下郎。空山留几杖，遺稿漫文章。徑狹風霜遠，溪深草木長。傷心釣臺路，千載閟幽光。
方允迪挽詞二首  其二 呂本中
惟君好兄弟，少小共聲名。豈止千人傑，俱爲一代英。云何卧丘壑，不使至公卿。慟哭松風遠，悲雲咽莫聲。
程伯禹母夫人挽詩二首  其一 呂本中
久矣閨門秀，端如玉在淵。相夫成令德，教子作名賢。遽逐秋風盡，空令莫景遷。傷心江左地，松柏閉新阡。
程伯禹母夫人挽詩二首  其二 呂本中
舊隨賢子後，每得熟嚴規。未獲升堂拜，空成相挽詩。爵頻賜湯沐，壽不到期頤。他日家聲在，流傳世未知。
送范師厚宣諭四川 呂本中
老境侵尋久廢詩，送君寧復似當時。虺隤病馬猶長路，偃蹇寒松只舊枝。想得山川瞻使節，便令父老識家規。聖朝本意惟寛大，網漏吞舟始合宜。
贈了老 呂本中
前年見公滄海上，法會堂堂萬騎将。今年見公浙河東，猶是當時舊老翁。送行更有天童老，騏驥齊驅獵霜草。野狐射干膽欲破，不但獨噴羣馬倒。我衰且病百念絕，便得從公不爲早。忘情遁跡亦未是，言與不言俱一掃。世人擾擾不歸家，公行問渠有何好。
送楊晨當時赴夔漕 呂本中
楊侯從舊名籍籍，吳中一見如舊識。憐我衰頽病已侵，怪我辛勤百無益。今君遽作巴蜀行，江頭宿昔春水生。路經三峽不艱阻，遍與疲民問疾苦。隨身長劍莫輕舞，試伐蛟鼉斬豺虎。此來人士衆如雨，得君此行慰羈旅。君但垂情一笑許，勝使區區入州府。百城因之遂安堵，亦勝無事閑坐否。
送徐林稚山赴江西漕 呂本中
總角相從四十年，如今衰病已華顛。久無耆老可訪事，尚喜交游不乏賢。未使從容持從橐，却令辛苦上江船。百城編户皆疲瘵，日望公來與息肩。
將發金陵奉懷張彦實 呂本中
老矣君何往，翩然我欲歸。文章晚未用，歲月事多違。江接鄱陽路，風吹游子衣。不應蘧伯玉，獨悟昔年非。
初離建康  其一 呂本中
嘗憶他年出舊京，汴堤榆柳與船平。寧知此日鍾山路，亦是東行第一程。
初離建康  其二 呂本中
紛紛車馬未言還，我獨支離便得閑。尚有同門二三子，肯同今夜宿鍾山。
寓會稽禹迹寺 呂本中
陰雨靜不出，端居還自由。客來從短褐，天氣已深秋。所在兵猶鬬，中原亂不休。廟堂如有意，便與萬人謀。
會稽初秋四首  其一 呂本中
今來留滯浙河東，想見閩山荔子紅。雖有故人家在彼，可無方便託西風。
會稽初秋四首  其二 呂本中
張侯問舍復何時，我亦留連去未期。便欲爲君草堂客，幾時先寄落成詩。
會稽初秋四首  其三 呂本中
故園回首但斜陽，所至奔波避賊忙。天下何曾有定處，越南燕北是中央。
會稽初秋四首  其四 呂本中
病來每有居山興，老去初無住世心。三尺枯桐無舊譜，始知三歎有遺音。
錢遜叔侍郎奉京師舊墳改葬天柱謹成挽詩一首 呂本中
錢氏霸吳越，功德在斯民。遜王早退居，身退道益尊。至今二百年，盛事傳後昆。文采震本朝，豈惟光一門。後來翰林公，又以直聲聞。累葉其外家，家世悉殊勲。善惡久乃效，其報于此分。裔孫傑立者，迎喪自中原。遂令擾攘後，得安久旅魂。依依天柱山，不必京洛塵。死者如有知，當言吾有孫。小人託末契，所恨老不文。睹此一時盛，忍終無一言。越水流不竭，越山旱不昏。孝子亦不匱，錫類到礽雲。
重陽日西興寄臨安親舊 呂本中
我來西興口，君在龍山旁。如何阻一水，不共作重陽。别浦潮猶白，深秋菊未黄。遥知對杯酌，不記是他鄉。
范伯言藥隱 呂本中
烈士故徇名，中民但榮官。寧知陋巷士，堅坐有餘歡。出從聖師游，歸坐守一簞。出門視天壤，密邇心自寛。范侯嬾仕宦，决意歸西山。西山有藥隱，此地可盤桓。誓將從古人，上追孔與顔。有田可以耕，有屋可以安。寧能伴兒曹，日夜不得閑。我亦倦游者，世味更百難。夢寐想君家，父子兄弟間。便當卜隣居，一生長往還。相依得情話，出語清肺肝。後生有郢質，更爲斵其漫。君行問安否，此盟當未寒。
題趙祖文盤谷圖 呂本中
趙郎落筆寫盤谷，正是太平無事時。今日太行那有此，滿山樵採盡癡兒。
送胡明仲知永州 呂本中
君行西游浮沅湘，洞庭岳麓天一方。岳前老人望君久，歲晚不嫌歸路長。晴天萬里去鴻鵠，韞玉未售猶深藏。遠行固是君素願，多蓄奇謀羞自獻。後生紛紛了目前，大策定非凡所見。簿書汩沒渠自忙，道里嵠嶇我不倦。百州東下例無澗，要君嶷然如斷山。我老無用逢多艱，敢復著腳塵埃間。胸次偪塞良未寛，日夜矯首須君還。運斤成風君不難，不使世人漫鼻端。
孫首之短堂 呂本中
孫郎囊空意且滿，因謂身長才則短。以短名堂堂未成，長短是非俱不管。嚴州一見鬢倉浪，贈我新詩如夜光。何時到君短堂上，更話如今歸興長。
贈孫首之 呂本中
子窮非一時，所歷固長久。自從太平時，以至戎馬後。今兹益窮甚，所至但縮手。遂令甑生塵，不止衿見肘。未能脱身去，且作避地走。金盤貯火齊，熟視不一取。溪船下濤江，亦未還南斗。固知松柏生，必不在培塿。見我嚴州城，世事嬾到口。念子抱奇才，有節空自守。簞瓢在陋巷，世亦如此不。乘離勿重言，寒甚且飲酒。
朱成伯秀野堂 呂本中
客愁固多岐，我懷亦蕭散。連年尋故人，見子二水岸。官居少閑暇，歲月忽已換。有堂名秀野，未入俗眼看。得名自君子，可當清淨觀。未能藝桃李，且自飽藜莧。荒涼城一隅，初不越門限。脱身少年場，念此已熟爛。嗟予老病侵，閲世蓋多難。相逢黙無語，自足洗憂患。窮冬足雨雪，近市乏薪炭。時來正堂堂，尚得一笑粲。
次秀亭韻二首  其一 呂本中
忽見新亭起廢基，暮雲疏雨兩霏霏。憑欄一望長江遠，鑿石新開小徑微。治世從今可招隱，至人何苦更藏輝。使君不厭賓朋集，正爲飄流到眼稀。
次秀亭韻二首  其二 呂本中
舟車來往閙回環，今日陪公得暫閑。漸喜著身人迹外，勝如隨衆馬蹄間。縈紆細數溪頭路，蒼翠遥看雨後山。正恐朝廷須舊物，不容常此面孱顔。
甘棠樓 呂本中
高樓面面好，舉目是溪山。急水瀉湍瀨，諸峰呈髻鬟。聊爲半日出，得伴使君閑。作者風流在，承平氣象還。身雖住世網，心已離塵寰。未厭陪游數，唯愁覓句慳。高風雖在望，逸韻恐難攀。咫尺蓬萊路，惟公指顧間。
師奴病化  其一 呂本中
伴我閑中氣味長，竹輿游歷徧諸方。火邊每與人爭席，睡起偏嫌犬吠床。能與兒童較幾許，賢于臧獲便相忘。他生尚欲隨吾在，要奉香爐漉水囊。
師奴病化  其二 呂本中
受戒不捕鼠，聽經如欲譍。誰知兩溪畔，今日送亡僧。
舟行至桐廬 呂本中
乘舟待潮發，一日到桐廬。物色寒初甚，溪山畫不如。往來真是夢，親舊不須書。猶勝鴟夷在，時容託後車。
示兒 呂本中
忍窮吾有味，雕句汝無功。客舍囂塵裏，春隨浩蕩中。初無買山費，真與住庵同。更想顔氏宅，簞瓢亦屢空。
陳朝奉坐化 呂本中
東風吹雨欲翻盆，杏樹前頭柳暗村。試問老人何處去，夜來新月又黄昏。
嚴州春曉  其一 呂本中
居閑病常攖，出郭春已老。微雨淨新綠，轉覺原野好。故人各漂散，頗恨來不早。尚有壁間詩，猶堪寫懷抱。
嚴州春曉  其二 呂本中
是月足陰晦，暮春常苦寒。閉門猶疾病，春物豈相干。堅坐客已少，長貧心自安。幽蘭有花在，尚肯結餘歡。
子将爲三衢之行下塔僧惠道求詩留題因成絕句遺之 呂本中
欲過城東病不能，飛簷高棟想層層。半年夢作嚴州住，一首詩留塔下僧。
将適三衢而七弟欲往臨安臨行作詩奉送 呂本中
弟要題詩别，人還勸我留。如何南去路，更送北行舟。處事須遠略，擇交當廣求。秋風理歸棹，爲我上衢州。
椿閣  其一 呂本中
往時椿閣老，盛德傳鄉閭。至今風流在，遺芳殊未疏。
椿閣  其二 呂本中
有孫仁者靜，遠近伏共賢。定知建德民，祝令如翁年。
弋陽魏令賞音亭 呂本中
高亭已寂寞，山水自清音。主人去已久，此意誰復尋。夢回還舊觀，川上有微吟。于焉繼前作，因見平生心。
建安熊述之爲令建德不言而民治将適三衢留詩美之二首  其一 呂本中
熊卿治建德，隱几心若水。民肥吏乾枯，亦不用笞箠。問子何能然，此豈力可使。建安今多賢，于子可見爾。
建安熊述之爲令建德不言而民治将適三衢留詩美之二首  其二 呂本中
建安固多賢，故人劉與胡。山川古秀潤，珠生崖不枯。我病日已懶，觸事見迂疏。行當脱身去，一廛從子居。
擬古樂府 呂本中
高堂陳八音，同聽不同樂。狂飈送鴻鵠，萬里翔寥廓。一去三十年，事事非前約。當時綠綺琴，塵埃無處著。時節非不久，此意但如昨。
己未重陽 呂本中
病無佳思只深藏，漫遶東籬菊未黄。最是一年秋好處，可能無酒過重陽。
李珹拙軒 呂本中
念彼巧者勞，知此拙者安。拙者固無營，一生長得閑。子豈真拙者，託此以自安。何嘗曵長裾，顧肯卑小官。世人極變態，翻手覆手間。子獨如不聞，黙坐安如山。九衢走紅塵，百事不相干。我老始見子，古井久不瀾。贈子拙軒詩，留子靜處看。當蒙一笑許，敢言愁肺肝。
清慎軒 呂本中
清慎軒中一事無，午窗高枕似吾廬。世人稱意何須道，乃祖風流正不疏。
将往城南觀音寺阻雨未果 呂本中
野寺他年别，溪山浪作秋。初涼頗宜出，小雨故妨游。僧老渾無念，田荒近不收。猶思五更懴，清切勝蠻謳。
余迪漫浪齋 呂本中
顔子在陋巷，無一當其心。日惟聖之學，正自惜分陰。子生千載後，此意尚能尋。齋雖名漫浪，跡豈計浮沉。文字浩今古，不受俗務侵。端如貯美酒，妙處當自斟。臨卷忽有得，如來君義臨。即此是聖域，子行無滯淫。
無題四首  其一 呂本中
我病無能到處窮，子才安得尚漂蓬。如何共飲重陽酒，相對無言似乃翁。
無題四首  其二 呂本中
重陽共採東籬菊，却似乃翁年少時。顧我無能甘老病，相尋唯有向來詩。
無題四首  其三 呂本中
聞鐘即起待天明，客舍無聊坐五更。何日長風破巨浪，看渠萬里出門行。
無題四首  其四 呂本中
平生飽我飯脱粟，靜夜不眠尋細書。可見烏衣諸子弟，從來志業不如渠。
邊愁  其一 呂本中
胡人吹短笛，一半是離聲。想得南飛鳥，雲間亦厭聽。
邊愁  其二 呂本中
秋聲晚來急，邊塞乍寒時。不似江南日，愁多只自知。
招范四弟 呂本中
涼風忽滿箑，江漢有歸心。顧我病如昨，憐君窮至今。苦嫌歸夢短，不厭酒杯深。試問玉川老，何時許降臨。
衢州路中 呂本中
今日衢州路，師奴不共行。阿童渾似汝，只是太粗生。
憶福州舊居菊花 呂本中
問訊階前菊，如今屬阿誰。祗應風露底，猶記摘殘枝。
求趙表之墨 呂本中
超然堂中墨如戟，支撐宗門渠有力。參得諸方一味禪，以此示人人不識。病夫見之喜折屐，便欲投詩恐無益。主人不吝是家風，會見琅琅送珪璧。
陋巷 呂本中
陋巷客自稀，短日寒未到。感君時一來，得以慰懷抱。論文有根柢，落筆清且奧。如歌五弦琴，促軫有餘操。黄花開正繁，薄酒可相勞。請君尋此盟，妙處同一造。
示聞生 呂本中
形容落魄猶須酒，疾病因尋久廢詩。忽見聞郎七字句，却如王謝少年時。
簡何居厚 呂本中
我乏濟勝具，子懷經世才。寒窗得一笑，陋巷絕纖埃。白酒難充醉，黄花只强開。更憐無事日，時有好詩來。
謝人送酒 呂本中
他鄉逢故人，已覺意氣盛。得君雙榼酒，起我終日病。清如兩龔潔，氣出徐邈聖。乃知無功鄉，欲往有捷徑。一盃我已足，不必待歷聘。扁舟下東陽，此計或未定。尚欲尋舊盟，短拙恐未稱。先生肯降臨，時掃一室淨。
聞蔡九弟十四弟到行在 呂本中
苦懷吾表弟，别久費相思。愛客能忘酒，長貧不廢詩。每蒙高士喜，終少貴人知。試問游吳興，何如在蜀時。
贈蔡九弟十四弟 呂本中
年來疾病日衰頽，忽報山中兩弟來。徑欲相從營一醉，未須辛苦便輕回。
病中 呂本中
貸米供晨炊，尚欠數束薪。平生甘此味，此去未爲貧。新霜已嚴厲，况我病經旬。但守此心足，無爲思古人。
病中曾端伯見訪 呂本中
不見倉曹十五年，江城相遇各華顛。何時更踐隣居約，判斷諸方五味禪。浮生擾擾亂初定，久病昏昏閑始便。欲問小童尋大隗，勝于猛將畫凌烟。
無題 呂本中
一任衡門可雀羅，時容欹枕聽懸河。因君小試屠龍手，要與午窗降睡魔。
送曾吉父 呂本中
吾道從來到處窮，八珍常與一簞同。子房故是青雲士，圮上乃逢黄石翁。聖學有傳爲可喜，宦游少味自無功。亦知湖嶺如江淛，盡在先生指顧中。
次曾吉父蘭溪三絕  其一 呂本中
夜窗相對不成眠，苦爲離愁定不然。政以蒼生未蘇息，思君日夕望回船。
次曾吉父蘭溪三絕  其二 呂本中
春信先尋嶺上梅，兩年零落待君開。非關使節須重到，自是溪山未遣回。
次曾吉父蘭溪三絕  其三 呂本中
久覺藏身不厭深，舊游風物要追尋。書來肯附銅魚使，記我今年病不禁。
窮臘有懷 呂本中
冰霜抵窮臘，伏枕久亦倦。思公如和風，咫尺未得見。人生無賢愚，各自有志願。但得所趣同，公固不我賤。何須肱九折，始見金百鍊。平安望中原，棲息各異縣。尚欲從公游，衰年保窮健。
病中聞諸范日赴飲會 呂本中
諸公相隨日酣飲，我病昏昏困衾枕。人生苦樂故不同，世味再尋如拾瀋。良醫更在肱九折，曾子從來日三省。不離方丈走諸方，萬事只如驢覷井。
深居 呂本中
深居如山林，初不識城市。塵凝喜事少，犬吠知客至。生涯付衰疾，日力破昏睡。欣然一笑足，自省甘若薺。收身當在早，過此恐少味。
慶大悲閣成 呂本中
自離閩嶺罷參禪，疾病深藏不計年。尚得閑人相印可，隔門惟有白衣仙。
贈人 呂本中
堅卧因循欲過冬，故人無復馬牛風。得君好句能忘病，笑我長饑不諱窮。清夢肯嫌齋舍冷，破囊常伴酒杯空。新正所願長窮健，剩作歌詩準備公。
送廣東漕范子儀 呂本中
我爲三衢居，君作番禺行。君行我方病，歲序仍崢嶸。嶺海未寂寞，斯民則憔悴。得君鎮臨之，固可以卒歲。嗟君盛德後，窮獨與我同。比年數見之，長在寒苦中。番禺盛賓僚，莫如元帥賢。君行問安否，道我如昔然。
夜聞諸生讀書因成寄趙十七姪 呂本中
紛紛藥裹了新正，北望蘭溪不數程。且喜諸生會勤苦，夜窗如子讀書聲。
夜坐 呂本中
所至留連不計程，兩年堅卧厭南征。荒城日短溪山靜，野寺人稀鸛鶴鳴。藥裹向人閑自好，文書到眼病猶明。較量定力差精進，夜夜蒲團坐五更。
簡李巽伯 呂本中
愛酒舊無敵，能詩新有聲。荒城時過我，長句屢尋盟。厭病時招客，因行不計程。祗應有餘暇，未肯賦閑情。
追記昔年正月十日宣城出城至廣教 呂本中
嘗憶他年在宛陵，好山松竹面層層。江城氣候猶含雪，草市人家已掛燈。每怪愁腸難貯酒，時隨拄杖出尋僧。如今轉覺衰頹甚，病坐南窗冷欲冰。
病中上元 呂本中
病久仍多事，深居未識春。殷勤今夜雨，且爲阻游人。
三衢上元 呂本中
俗事紛紛避作煩，夢中時厭雨聲喧。但看閑客時來去，勝說羣兒手覆翻。事業不同俱可笑，形骸如此尚何言。他年更有相逢話，同是三衢過上元。
贈人 呂本中
剩作閑官不計年，得公相近轉翛然。飽諳文字能生病，始信虚空不住禪。水澁船回休進棹，路長馬倦莫加鞭。漫成拙句爲公壽，要作新正第一篇。
官閑贈人 呂本中
自喜閑官不計員，月叨微祿勝歸田。藥囊往往充詩藁，米劵時時當酒錢。忍病作勞吾不厭，對人無語子差賢。不須更見盧溪老，會得安心即是禪。
正月十七日 呂本中
令節今安在，晨鐘奉夙興。空庭留素月，廣殿有殘燈。笑語已難記，經游如未曾。吾衰得堅卧，差勝住房僧。
病中得舍弟信 呂本中
頻通婺女訊，兼得會稽書。歲月呻吟裏，文章困睡餘。百年判憔悴，萬里付迂疏。尚欲身强健，相從得定居。
疥 呂本中
瘙癢撓膚無春冬，爲害略與惡疾同。只有瘡痂不相負，夜闌長滿寝衣中。
正月十九日暴熱 呂本中
一夜飛蚊遶鬢鳴，却忘時節是新正。祗應朝暮須風雨，便作疏簷瀉竹聲。
即事 呂本中
十年不調張廷尉，一字拔人山巨源。萬事重尋已陳跡，此公相對可忘言。故人久已音書絕，古寺終嫌市井喧。更欲移家近深僻，漫留書冊教兒孫。
送向仲告往江西 呂本中
紛紛車馬閙如雲，膏火煎熬祗自焚。亦有故人來問疾，苦無佳思與論文。江湖老矣頻搔首，毛髮翛然政似君。他日卜鄰猶有約，靜中風景要平分。
寄臨川親舊十首意到輒書不復次序  其一 呂本中
偶從行李轉江湖，所至翛然一物無。午枕久拚閑事業，夜窗新有靜工夫。
寄臨川親舊十首意到輒書不復次序  其二 呂本中
少小交游不乏賢，二三豪傑聚臨川。自從老大飄零盡，獨有殘詩數百篇。
寄臨川親舊十首意到輒書不復次序  其三 呂本中
屢試吳中千里蓴，閩中荔子亦嘗新。獨游每恨無佳思，正好溪山少故人。
寄臨川親舊十首意到輒書不復次序  其四 呂本中
故人自失嵇中散，疾病衰頹轉不堪。猶喜閑居有賢弟，且隨長鋏住江南。
寄臨川親舊十首意到輒書不復次序  其五 呂本中
張卿别後且郊居，無復黄公舊酒壚。試問今年有閑暇，亦隨書劍入城無。
寄臨川親舊十首意到輒書不復次序  其六 呂本中
交游疇昔住臨川，博士高風世不傳。饒謝得名三十載，當時已道小汪賢。
寄臨川親舊十首意到輒書不復次序  其七 呂本中
故人子弟惟汪謝，每一思之忘寝興。莫道臨川便寂寞，後來相繼有諸曾。
寄臨川親舊十首意到輒書不復次序  其八 呂本中
吏部聲名動一時，中原人物未全衰。低摧不用還歸去，坐守遺經可療饑。
寄臨川親舊十首意到輒書不復次序  其九 呂本中
金谿比歲復何如，二董風流却未疏。聞道移家遠城市，欲攜書籍更深居。
寄臨川親舊十首意到輒書不復次序  其一○ 呂本中
愛賢如渇吳夫子，不染世間兒女塵。老病不逢終不悔，後生誰復記斯人。
奉懷季平范丈戲成兩絕句錄呈  其一 呂本中
形骸已病尤宜懶，歲月長貧屢有詩。猶得深居少塵事，只如同在嶺南時。
奉懷季平范丈戲成兩絕句錄呈  其二 呂本中
新年爲况復何如，尚有心情打酒無。只恐後生行樂處，轉嫌吾輩白髭鬚。
病中寄胡原仲劉致中 呂本中
累月不寄書，我病亦在床。仰見出林鶴，如覩二子翔。冰壺貯秋月，所至有輝光。僻郡足風雨，深春猶雪霜。閩水遠而清，閩山深且長。何時一尊酒，更復議行藏。
才元相過三衢偶成近體詩一首奉呈 呂本中
紛紛俗事起如毛，病起南窗厭作勞。正欲往來求飯飽，敢將辛苦治名高。長閑似稱三冬卧，舊學虚蒙一字褒。他日相逢有餘地，尚容衰晚鬬堅牢。
無題 呂本中
衾稠尚冷知春早，意緒無聊覺病深。夜半故詩緣底事，向來餘習正關心。
寄人三首  其一 呂本中
世久無高識，斯人我獨知。子行吾羨子，雖病敢忘詩。
寄人三首  其二 呂本中
念昔無事日，同升夫子堂。江湖晚相見，猶喜共行藏。
寄人三首  其三 呂本中
世久趨浮末，于時爾獨賢。閑游衆目外，却立萬夫前。
寄人三首  其四 呂本中
老驥空伏櫪，長琴有斷弦。傷心共隱地，回首更茫然。
寄祁居士 呂本中
聞道祁居士，抄書手未停。艱難走異縣，辛苦抱遺經。野寺猶堪隱，人言懶復聽。十年事夫子，今日得儀型。
贈人四首  其一 呂本中
病欲相尋久未能，虎丘山下在家僧。諸方本末須君記，拈出叢林舊葛藤。
贈人四首  其二 呂本中
昔年曾侍老姑傍，誨我全身只退藏。長恐風流便疏遠，子猶他日及升堂。
贈人四首  其三 呂本中
跬步無功已厭遲，後生誰復肯從師。無人識子閑居意，手冷深藏只自知。
贈人四首  其四 呂本中
三江古路更深居，白首窮經一丈夫。借問新年入城市，亦曾頻到虎丘無。
寄朱希真 呂本中
幕下諸侯老，微言衆不聽。祗應有餘論，時復注前經。郡古疏還往，官閑任醉醒。主人鵝可換，更爲寫黄庭。
寄向縣丞 呂本中
念子他時兩頰紅，十年奔走變衰翁。耐官丞相風流在，坐守簞瓢不訴窮。
病中 呂本中
藥裹關心老不宜，只今筋力已全衰。何由更得身無事，却似他時把酒時。
山城 呂本中
山城雨雪繁，春氣來不早。思君如和風，未見意已好。時蒙枉車騎，笑語得傾倒。我能知子賢，子亦憐我老。舊交半鬼錄，在者跡已掃。慨然念平生，令人惡懷抱。相從飽喫飯，此計或未保。東游有前約，預恐别草草。豈無一言贈，妙句寫黙藁。出户仰高山，猶堪慰枯槁。
病夫 呂本中
病夫坐穏懶出門，底事逢春作癯瘦。故人相尋不憚遠，欲以一盃爲我壽。鋪張古昔引大義，勸使忍窮如忍詬。感君意氣但如昨，顧我情懷已非舊。平生甘作蟻旋磨，萬事只如船放溜。十年參差故鄉夢，一心守待靈芝秀。辱身竊比柳下惠，疾惡幸逢朱伯厚。他時城市望雲山，歲晚何由數相就。
無題 呂本中
心廣體故胖，意肅氣自屏。頹然萬物表，樂此一室靜。念君久安坐，轉覺此味勝。疏籬過野馬，破牖行日景。但令此意真，不必費譏評。想當溪山横，更有松竹映。隱几得晝眠，此固可補病。
偶成兩絕句奉寄文若庭列  其一 呂本中
强欲馳驅老不宜，故人雖在費相思。祗應大府多還往，職事雖忙不廢詩。
偶成兩絕句奉寄文若庭列  其二 呂本中
夏子經時不寄書，十年奔走尚窮途。不知自到高安縣，亦有心情記我無。
寄閩中親舊 呂本中
濃陰蔽烈日，小院有餘涼。頓覺枕簟好，時聞荷芰香。秋成今可必，衰疾未相妨。徑欲閩中去，尋僧不裹糧。
廖用中世綵堂 呂本中
廖氏居七閩，土俗變齊魯。子孫仁且壽，每繼先父祖。作堂名世綵，此意天所予。近者得矜式，遠者快先覩。今公懷直道，邪正有區處。還家上此堂，父祖當笑許。小人慕清風，想像濯煩暑。孰知少年場，有此毛髪古。何時望世綵，得聽公笑語。老松卧歲寒，亦以蔽風雨。人或不予知，亦莫予敢侮。
劇暑 呂本中
劇暑先庚伏，經旬在炮燔。今夕驟雨過，我病亦少安。涼風醒病骨，好月上更闌。尚恐賊報急，凌風無羽翰。閩中故人書，日夜望我還。無車載家具，欲往故不難。所恨去已晚，不及荔子丹。家家有白酒，自足解愁顔。
即事 呂本中
經旬困炮煮，今夕有微風。市井囂塵外，溪山嘯傲中。秋涼亦不遠，吾道恐終窮。準擬閩中士，今年一笑同。
秋日 呂本中
斟酒莫辭酒琖寛，酒琖少寛令心安。客游無聊思舊歡，舊歡新愁千萬端。如何不飲空長歎，歲云秋矣風落山。白露應節衣裳單，南游並海當不難，雨雪欲下何時還。
懷秋 呂本中
秋風日夜至，念我少年時。新涼喜欲舞，至今心未衰。心雖未遽衰，老病則已甚。頹然坐前階，乃若兩鳥噤。子病少則爾，衰羸非獨今。徘徊以徬徨，何以異夙心。死者合已死，空費子百慮。在者亦已老，契闊少相遇。洗心西方觀，子復未肯然。胡然競日力，今年如去年。
贈范十八 呂本中
君去留不得，我窮前未聞。如何出籠鶴，更送離山雲。歲晚逢同志，人稀莫離羣。肯思臨别語，只用十年勤。
秋日 呂本中
少年固長貧，長歲復多疾。閉門取堅坐，到此多事日。不嫌冷如漿，所要甘似蜜。舊書堆几案，老眼厭塗乙。不如壁角坐，萬事付以實。况今雨澤足，已覺憂患失。秋成日在望，所至有棃栗。賊報雖未衰，一飽良可必。
讀書 呂本中
老去有餘業，讀書空作勞。時聞夜蟲響，每伴午雞號。久靜能忘病，因行得出遨。胡爲良自苦，膏火自煎熬。
宿昔 呂本中
宿昔尚煩暑，平生悲遠游。長貧不貰酒，雖健懶登樓。晚節勞千慮，經年走數州。新涼事事好，只是迫防秋。
謝人送詩 呂本中
堅坐少愉樂，欲行還滯淫。時蒙七字句，可慰十年心。歲晚日晷短，天寒霜雪侵。主人不厭客，敢辭酒杯深。
水仙  其一 呂本中
澹綠衣裳白玉膚，近人香欲透衣襦。不嫌破屋颼飀甚，肯與寒梅作伴無。
水仙  其二 呂本中
破臘迎春開未遲，十分香是苦寒時。小瓶尚恐無佳對，更乞江梅三四枝。
處暑 呂本中
平時遇處暑，庭戶有餘涼。乙紀走南國，炎天非故鄉。寥寥秋尚遠，杳杳夜光長。尚可留連否，年豐秔稻香。
教授鄭國材挽詞 呂本中
松桂在荆棘，所趨故不同。雖云被剪伐，所至仰清風。念子行古道，簞瓢生屢空。我來則已病，不復能從容。平生務躬行，聖處久收功。堅坐想顔子，欲往吾其從。丹旐忽已遠，暮靄千萬重。論文一尊酒，堅坐更誰逢。
無題二首  其一 呂本中
柴門羅雀懶頻開，喜有新詩到眼來。聞道繫舟城脚底，莫乘溪漲便輕回。
無題二首  其二 呂本中
入秋多病渾無酒，學道無成却讀書。莫謂窮居便寂寞，天涼猶枉故人車。
潘義榮惠木犀二首  其一 呂本中
年年無酒對新秋，辜負涼天懶出游。想得故人憐我病，故分巖桂洗窮愁。
潘義榮惠木犀二首  其二 呂本中
掃除炎暑脱氛埃，色似菊花香似梅。知是西風要清賞，少留陰雨候晴開。
次潘都尉富季申冬日探梅韻二首  其一 呂本中
暑退園林物物新，過溪風好月初晨。酒壺茶具偏宜坐，細草殘花别是春。但得主人令客醉，不辭秋冷和詩頻。從來禮節生疏放，見我狂歌意自親。
次潘都尉富季申冬日探梅韻二首  其二 呂本中
開府新從日下歸，却尋山水對烟霏。剩披詩律留花住，不使親知到眼稀。但見鯤鵬常遠舉，應憐蜩鷃只卑飛。此游尚恨還家早，未許溪頭送落暉。
次韻木犀二首  其一 呂本中
折送幽花與做秋，溪頭風物未重游。已憐多病逢三益，更喜詩成擬四愁。
次韻木犀二首  其二 呂本中
洛陽車馬走塵埃，一歲顛狂自探梅。還識此花風味否，年年秋後兩番開。
謝潘義榮送菊二首  其一 呂本中
經旬霖雨足莓苔，忽喜雙盆送菊來。已似風霜憔悴損，主人云是待晴開。
謝潘義榮送菊二首  其二 呂本中
漸開粉白間微黄，肯與新橙一例香。送與衰翁元未稱，且留青蕋作重陽。
畜犬 呂本中
王人長年閑，柴戶終日閉。雖云伴我懶，常有跋扈志。端如在籠鶴，又若伏櫪驥。舉首望道路，久欲從此逝。恨無陸探微，寫此師子戲。如何尚搖尾，更作求食計。
疥 呂本中
刺刺齪齪疥欲作，今年去年只如昨。人生縱病莫病此，此病雖輕更作惡。寒窗夜長燈燼落，敗人禪觀妨人樂。安得壮士挽天河，盡洗此瘡閑處著。
潦倒 呂本中
潦倒心猶在，衰遲分獨深。如何一朝淚，空費百年心。好月思同步，清尊懶獨斟。惜哉王子敬，誰復嘆人琴。
贈人 呂本中
他年好兄弟，見我嶠南時。相對能忘病，清言可療饑。後生寧復有，末俗漫相疑。尚想閑居處，疏燈守破帷。
無題 呂本中
疾病侵凌我亦衰，後生誰復更相知。可憐日落長安路，不見驊騮整轡時。
寄京口使君 呂本中
使君鎮京口，隱若一長城。詩律有同社，溪山聊主盟。囂塵不挂念，鷗鳥自忘情。曾記貧交否，衰頹判此生。
再贈 呂本中
婺女勝京口，公來歲已秋。閑雲出山寺，好月掛星樓。往事付情話，故人多倦游。十年浪奔走，今日爲公留。
贈友 呂本中
子來已冬深，僅得數夕款。寒窗聽談道，未厭白日短。從來不飲酒，萬事付茗盌。别去今幾日，荒階月猶滿。
歲暮 呂本中
歲暮少懽愉，况復嬰病苦。閉門每厭客，幸此連日雨。寒爐火復焰，乃若相媚嫵。披衣坐壁角，妙處時一暏。風聲耿初夜，有句或未吐。還書問故人，可復一笑許。
戲成二絕句  其一 呂本中
老讀文書懶不前，亦無餘地可逃禪。閉門省事羣囂遠，惟有貍奴附日眠。
戲成二絕句  其二 呂本中
病犬虺隤惟附日，懶猫藏縮可逃寒。寧知兩馬霜風下，更有長途不道難。
久病二首  其一 呂本中
久病畏人事，長閑增道心。寧貪風日好，不避雪霜侵。跼蹐身猶在，高低手自斟。酒盃休厭滿，茗盌向來深。
久病二首  其二 呂本中
未愈俱生疾，空懷宿昔憂。時因發孤興，尚足慰窮愁。月落初無念，花開不自由。如何雁南鄉，不共水東流。
偶作二絕  其一 呂本中
不嫌羸病守繩床，世念紛紛久已降。一夜月明如白日，驟聞急雨打天窗。
偶作二絕  其二 呂本中
膏火從來只自焚，何曾野鶴駐雞羣。如何死亦無公論，地下猶存衛府勲。
謝滕尉送梅 呂本中
破帷冷落不禁風，疾病深藏稱懶慵。忽有梅花來陋巷，喜聞春信出初冬。未須趁雪爭先睹，尚恐衝寒不滿容。會約君家好兄弟，他年尊酒便相從。
游山 呂本中
世味日可厭，兹游那得忘。稻田疏宿雨，木葉犯新霜。潦倒交游在，追隨氣味長。僧窗有靜供，茗盌侑爐香。
李丞相挽詩三首  其一 呂本中
舊學邈難繼，相期從少年。初看驥伏櫪，遽作鶴冲天。烈所平生志，高名萬代傳。如何事未濟，此老下黄泉。
李丞相挽詩三首  其二 呂本中
兄弟俱英妙，聲名萃一門。論才無不可，於道獨爲尊。未定千年策，終嫌萬丈渾。天乎乃如此，不使拯乾坤。
李丞相挽詩三首  其三 呂本中
事業懷蕭相，胸襟識謝安。流風有餘烈，志士只長歎。淮海他年竭，冰霜此夜寒。向來交友淚，南望不曾乾。
以一縑寄范四弟 呂本中
中原厭胡馬，所至是賊窟。念君空懸罄，何以備倉卒。窮冬霜雪繁，欲救乃無術。兒號君莫厭，婢怨君莫恤。平生師顔子，于此見仿佛。此縑君所知，自我機杼出。
江梅 呂本中
江梅消息未真傳，微露芳心几杖前。不信冰霜能作惡，要令桃李便爭先。斜枝似带千峰雪，冷艶偷回二月天。準擬從君出城去，竹輿仍勝百花韀。
鼓山頌法眼語在裏即求出云大家合眼跳黄河戲成四韵奉答 呂本中
合眼跳黄河，未有過得者。豈惟不得過，身亦須判捨。告君過河妙，止要具船筏。乘時等風去，過此無别法。
夜深歸家聞隣家小兒讀書可喜有作 呂本中
還家更寒三鼓餘，隣家小兒猶讀書。王侯將相乃無種，紈袴綺襦寧似渠。北風颼颼霜被草，聽汝讀書聲轉好。莫言翁媪惜膏油，有兒如此可無憂。
梅花 呂本中
野水依城竹映沙，江梅開處又人家。天晴徑欲花前醉，只恐衰顔不稱花。
無題二首  其一 呂本中
德盛不狎侮，玄談多作俳。居然少荘語，無乃近齊諧。恨此達者趣，猶乖壮士懷。故當先復禮，方得盡梯階。
無題二首  其二 呂本中
聖學邈難繼，斯文當望誰。還能養志氣，且務攝威儀。曾子但三省，子長徒愛奇。從來要功處，本不在多知。
贈李元亮之子李子 呂本中
往時諸李在江都，文采風流一代無。每得清詩如小謝，已聞前輩許封胡。好松久已埋深澗，老馬今猶憶舊途。令子相逢初未識，尚容衰晚見規模。
二月七日與羣從游陳氏園  其一 呂本中
平居羸病每相妨，今日尋春有底忙。何以至人常不出，看人衝雨度浮航。
二月七日與羣從游陳氏園  其二 呂本中
橋北橋南花亂開，小園和雨掃莓苔。不嫌拄杖衝泥入，更許乘閑著屐來。
懷許子禮 呂本中
寒松厭庭院，老馬倦維縶。翛然出塵去，粗免朝夕急。我友隔湖嶺，尚作一日葺。平生學道心，擇善有固執。豈不在行路，自遠霜露濕。百川灌河來，砥柱乃中立。何時一尊酒，更與交舊集。
雪  其一 呂本中
窮巷無人對雪，小詩自可逃禪。看取一年三白，喜歡共入新年。
雪  其二 呂本中
堅坐正宜養病，開門便當幽尋。一夜雪深一尺，與誰取酒同斟。
報暉庵 呂本中
寸草仰生活，春暉常照臨。不知欲報德，何以見此心。江漢有時竭，此心無淺深。魏氏有令德，傳家非獨今。結庵在山阿，日瞻松柏林。仁風被遠迹，猛獸不敢侵。令子守直道，意往無崎嶔。遂令此鄉人，得聞金玉音。我行時序晚，回望西山岑。延領長太息，聊爲純孝吟。
贈荘季路 呂本中
老矣荘夫子，居閑肯厭貧。盛時更讀易，憂道不無人。記往詩猶在，相逢意倍親。尚期香火社，文字約遺民。
李尚書挽詞 呂本中
李氏三吳秀，尚書一代英。立朝惟直道，守已但純誠。報國心雖在，憂時病已成。人推四兄弟，氣壓百公卿。未就養生術，獨取强諫名。傷心舊游地，城郭漫溪聲。
李器之履齋 呂本中
人履履險巇，君履履平地。平地信可履，行穩居亦易。責己不責人，爲道不爲利。熟視履險者，豈不心有愧。君家天台守，固學有餘味。微言化子姪，自足警一世。初無舉足勞，寧有半塗滯。君能識其然，我亦從子逝。
野寺 呂本中
曉窗日未融，野寺雨欲作。經旬少客到，靜坐差可樂。平生遭病擾，今更不如昨。囊空畏高醫，何以致良藥。所幸秋已至，所在身可著。洗耳聽涼風，不待一葉落。
辛酉立春 呂本中
中原擾擾尚胡塵，堅坐江南懶問津。漫讀舊詩如昨夢，却疑往事是前身。子桑自了經時病，原憲長甘一味貧。刺忍雪寒君莫病，土牛花勝已迎春。
雪夜 呂本中
破屋除燈雪自明，案頭無用讀書檠。老慵已慣跏趺坐，昏夢尤便松竹吟。知有故人來問道，久無佳興與尋盟。明年更有閩山興，但辦行纒莫計程。
謝方倅惠炭 呂本中
寒壓新春雪不融，布衾如銕坐衰翁。煩君又送南山炭，更放殘爐一夜紅。
即事四絕  其一 呂本中
老來于世轉無求，事業聲名種種休。伴得鄰僧忍饑慣，閉門無飯讀春秋。
即事四絕  其二 呂本中
匆匆和夢别星樓，擾擾隨緣住信州。尚笑長江少方便，只教溪水暫西流。
即事四絕  其三 呂本中
問柳尋花懶不知，登山臨水病難爲。日長客去松陰靜，强課兒曹學和詩。
即事四絕  其四 呂本中
經旬却怕酒盃深，野寺雖閑病至今。莫謂閑居厭醫藥，未妨隨證檢千金。
贈人 呂本中
中表多離隔，情親子獨賢。心游衆目外，氣出萬夫前。米賤猶堪飽，官閑不記年。春風上嚴瀨，爲我略回船。
辛酉之冬周提宫埅惠行隔 呂本中
深冬坐窮閻，未厭風日惡。今晨起濃陰，正恐雨雪作。故人憐我寒，垂意到丘壑。虚堂排竹牖，已覺暖勝昨。初無窮窒勞，漸有閑適樂。我生甚易足，所至况旅泊。不爲御冬計，敢復備隕籜。偶蒙仁者念，僻處未蕭索。從今作新年，對酒且斟酌。
寄張仲宗 呂本中
聞道張夫子，今年已定居。偶緣荔子債，遂絕故人書。歲月足可惜，溪山莫負渠。他年得相近，不必問庖廚。
周仲固尚論齋 呂本中
周侯不出何所爲，閉門讀書心自知。簞瓢陋巷君不厭，讀書萬卷能忘饑。上參羲皇下秦漢，采取英華幾脱腕。是非榮辱姑置之，忽若乘船到彼岸。古人之學有傳授，君生寂寞千載後。問君何以識古人，袖手無言坐清晝。以此讀書爲尚友，是事渺茫人信否。人信不信君不問，松柏固難生培塿。朝來落葉亂荒城，青山照人溪水横。往來車馬作塵土，想君深夜讀書聲。
吉州段秀才粟庵 呂本中
大千非有餘，一粟豈不足。須彌納芥子，豈復論盈縮。今君住世網，何以得此獨。始知陋巷居，已悟不遠復。
自如齋 呂本中
朝爲事所奪，莫爲饑所驅。不知六合間，何人能自如。永新段夫子，屋小心有餘。教之有家法，逃禪猶作書。
醉經堂 呂本中
紛紛入醉夢，一語令渠醒。段子閉門居，云何猶醉經。其醉蓋非醉，初無能解酲。問經何所說，明善故能誠。
題焦寺丞詩冊三絕  其一 呂本中
一世奔波在别離，君家孝友獨天知。已令好夢傳消息，更有賓鴻效羽儀。
題焦寺丞詩冊三絕  其二 呂本中
路旁來報定何人，物理潛通自有神。想得三衢相見地，至今草木亦長春。
題焦寺丞詩冊三絕  其三 呂本中
河朔家人墮渺茫，江南風日正舒長。已知原上鶺鴒處，更入雲間鴻雁行。
暴物 呂本中
暴物看日景，頃刻未嘗停。隨景移暴物，日示令心驚。寓此不停景，乃復望長生。匆匆駒過隙，悠悠池汛萍。况兹兵火中，而每疾病攖。野寺過毒暑，旱氣浮高城。出門君莫厭，宿昔已秋聲。
次葉守喜雨 呂本中
羣囂寂寞已收聲，預怯秋房獨夜情。忽聽僧簷鳴宿雨，定知田舍舞安甿。盡消積暑經時早，不厭新涼數日晴。更喜此邦賢太守，樂爲詩頌教諸生。
無題 呂本中
學詩漸老轉銷聲，末路蒙山此日情。尚有文章能起疾，豈惟田里解蚩甿。近郊秔稻成秋熟，繞郭溪山入晚晴。剩繞長廊和新句，不知庭下薄寒生。
次韻曾宏甫木犀 呂本中
風吹旱暑未成秋，辜負江村事事幽。巖桂敢煩先折送，好詩仍不待邀求。自憐疾病常高枕，坐想風流換此州。他日出門尋舊約，未嫌疏懶作人不。
贈鄭侍郎二首  其一 呂本中
便欲深居過一寒，破窗重覓舊蒲團。莫年生活如何做，子細煩公指示看。
贈鄭侍郎二首  其二 呂本中
幾時不過西禪寺，直自初秋到晚秋。聞道主人憐我病，天寒酒未送新篘。
次曾宏甫九日韻 呂本中
僧園曉色散棲鵶，强起新詩整復斜。正想故人披宿霧，忽蒙佳句洗昏花。舊游往往違心事，老病昏昏漫歲華。辜負重陽一尊酒，且來占雨又朝霞。
九日贈曾宏甫二絕  其一 呂本中
茶花過雨十分香，山後山前已带霜。何事東籬數株菊，已將青蕋趁重陽。
九日贈曾宏甫二絕  其二 呂本中
漸退中原胡馬塵，溪山未厭往來頻。雖無名酒酬佳節，尚有新詩答故人。
送徐止秀才歸小葉 呂本中
後生少規模，子學有根源。紛然衆室中，獨識孔氏尊。古人雖不作，此理固常存。滄海無津涯，寧有衆水分。鑑明不受垢，垢盡亦無痕。子還訪師友，當自得其門。躬行見日用，餘事不論文。
次葉守韻 呂本中
新正無所爲，出戶亦乘興。欲尋林泉幽，不避風雪迸。搜腸乞佳話，分外若贅癭。故知藜藿盤，不受珍果飣。清詩洗病目，鄙陋知不稱。披雪見新月，乃悟本來性。溪山况瀟灑，復有松竹映。何須待醇酒，然後有酩酊。
送曾宏甫知黄州四絕  其一 呂本中
雨餘天氣欲嘗橙，栗可煨炮芋可羮。正是一年秋好處，忍令無酒送君行。
送曾宏甫知黄州四絕  其二 呂本中
口脣白醭未嘗開，正始餘音挽復回。他日爐香爲誰起，公曾親見了翁來。
送曾宏甫知黄州四絕  其三 呂本中
君到江頭不問津，雪堂草木幾番新。一生未得文章力，要掃中原胡馬塵。
送曾宏甫知黄州四絕  其四 呂本中
騏驥徐行不離羣，却行江北訪斯文。潘何子弟能傳業，當奉遺書與使君。
題范才元畫軸後 呂本中
昔年曾過嶺南州，爭看湘江萬里流。妙手可傳詩外意，亂雲寒木更孤舟。
送尹少稷賢良還懷玉山 呂本中
青松在庭檻，乃受衆目憐。念彼歲寒枝，肯爭桃李妍。不如卧澗壑，歲久霜雪前。尹侯東州英，炯若珠在淵。避地走南荒，因循留瘴烟。歸來懷玉山，草草屋數椽。深居絕萬慮，讀書欲忘年。偶出到城市，頗厭塵囂煎。搜腸出妙語，贈我以長篇。行潦被注挹，朽木煩彫鐫。紛紛車馬間，孰能知子賢。别歸值短晷，肯復更留連。我老百事廢，鈍馬難加鞭。清霜粲屋瓦，白雲常在天。悵望子所居，欲去無夤緣。
寄題曾黄州重修睡足齋 呂本中
雲濤際天江北路，郡古人稀春欲暮。平生想像睡足庵，頗見王杜安身處。十年兵火庵已壞，草莽連崗穴狐兔。使君初來席未暖，重就新齋立窗戶。疏疏脩竹带泉石，歷歷幽光點烟霧。竹樓月波不寂寞，雪堂東坡復共住。昔者同遭盜賊擾，今者定蒙神物護。使君忘言坐搔首，抖擻衣襟脱巾履。下簾高枕百吏散，一任江頭風斷渡。會思王杜與新詩，夢裏相逢得奇句。
重陽前一日作 呂本中
涼風策策旁江城，道路猶寛遠去程。秋晚情懷常索莫，夜長更漏轉分明。未償臍腹三年艾，不負膏油二尺檠。明日黄花一尊酒，苦思親舊與同傾。
春晚 呂本中
春色忽已晚，悠悠留此心。深居有閑暇，令節廢追尋。更老愁何在，長貧病亦侵。一盃聊自勸，不爲落花斟。
寒食二絕  其一 呂本中
梨花雪白柳深青，也似中原舊驛亭。猶記往來寒食下，客房無酒卧空瓶。
寒食二絕  其二 呂本中
今年春物更匆匆，野杏山桃取次紅。底事無錢作寒食，可無新語記車公。
閑居即事 呂本中
新舊音書寂不來，略無一事可縈懷。春風寂寞花侵路，野寺荒涼草上階。剩欲出門留客坐，不妨扶杖看僧齋。無人會得龐公意，只道淵明是正儕。
偶出謝客 呂本中
才過清明日更長，竹輿頻出度浮梁。雨侵田水連溪白，春入山花带蜜香。數有故人相勞苦，不嫌俗事且窮忙。今年尚有湖湘興，不待秋風便促装。
蔬食三首  其一 呂本中
殺物以活己，肉食固多慚。况無一事勤，敢于滋味貪。今晨病少間，調羮有酸鹹。居然飽笋蕨，自足慰清饞。
蔬食三首  其二 呂本中
磨刀向猪羊，渠有千種苦。廚人盡心力，博汝一笑許。此道在忠恕，觀彼更觀汝。聖人雖未言，寧可自莽鹵。
蔬食三首  其三 呂本中
夫子釣不綱，于理已不隱。浮屠斷食肉，此語說始盡。人生慣便習，奉法乃不謹。要當守淡薄，萬事可堅忍。
戒殺八首  其一 呂本中
勸君勿殺犬，犬有爲主心。爲主反見殺，君何無淺深。君貧犬不去，君富犬分憂。執以付鼎鑊，于君心穏不。
戒殺八首  其二 呂本中
畜犬被縛時，猶爲主人吠。吠聲不絕口，湯沸主已退。主人調醯鹽，欲以佐滋味。持此望身安，世間寧有是。
戒殺八首  其三 呂本中
犬雖有小過，未至不得活。賣錢與屠宰，使得恣臠割。君兒小不安，君夜不得眠。何獨于此犬，如此安忍然。
戒殺八首  其四 呂本中
勸君勿殺鷄，鷄能伺昏曉。聞鷄君即起，一一家事了。一朝被烹煮，不念前日功。主人取暫飽，鷄苦固無窮。
戒殺八首  其五 呂本中
縱犬使殺鼠，鼠窘生百畏。其饑使之出，此亦有何罪。犬鼠俱可殺，莫計有無功。苟以無功死，還與殺犬同。
戒殺八首  其六 呂本中
願君普斷殺，能益君壽數。子孫亦長年，皆以不殺故。君子遠庖廚，非有意于善。但能觀自身，此理即可見。
戒殺八首  其七 呂本中
商臣殺其父，身亦烹楚國。世民殺其兄，亦未妨大福。以此知報應，未必在此時。此時雖無他，終久君試思。
戒殺八首  其八 呂本中
虎狼非不仁，天機使之然。蛇虺肆百毒，此亦受之天。願君勿憎怒，憫此心謬用。仁氣苟薰蒸，終皆變麟鳳。
寄祁居之 呂本中
苦憶均陽祁處士，只今全似住庵僧。何時更得相從去，細話叢林舊葛藤。
送韓念八迪功 呂本中
君去留不得，我行還未忙。漂零更遠别，衰疾且深藏。野水千山綠，荷花一路香。猶思往還地，相望隔浮航。
謙上人清湍亭 呂本中
道人結庵殊未就，先起小亭山左右。不將溪水濯塵埃，且以清湍爲客壽。雲烟映靄作春濃，草木堅枯辨秋瘦。客來相對兩無語，豈有浮辭問時候。一生行脚如夢覺，天意似于君獨厚。我今留滯未得往，想像此亭如故舊。再三伸紙誦清詩，已勝開尊飲醇酎。簞瓢可樂不淡薄，蘭菊重生足滋茂。他時有暇更分題，此游未落諸公後。
送韓臨亨提舉 呂本中
君有千里行，我獨留此居。君行赴何許，沅江隔重湖。我留此山中，欲去尚躊躇。沅江道里僻，罷民待君蘇。君亦憐其民，溼沫勤喣濡。涼風促君斾，小雨膏君車。漸去囂塵遠，及此夏景初。野色望行路，東門初首涂。風土日已好，誰能懷舊廬。舉手謝拘束，有若縱壑魚。路逢舊交游，相見問何如。道我且貧病，因風時寄書。
和伯少穎迂仲將歸福唐偶成數詩欲奉寄無便未果也辰叔常季南還因以奉送  其一 呂本中
紛紛走道途，擾擾雜泥滓。既爲風俗移，又以血氣使。百川灌河來，夫豈有涯涘。故人林與李，始可與語此。
和伯少穎迂仲將歸福唐偶成數詩欲奉寄無便未果也辰叔常季南還因以奉送  其二 呂本中
方子獨立士，歲暮亦深居。林李從之游，欲出更躊躇。紛華晚不顧，浮湛同里閭。時從陸丈人，共此一篇書。
和伯少穎迂仲將歸福唐偶成數詩欲奉寄無便未果也辰叔常季南還因以奉送  其三 呂本中
閩山固多奇，閩士亦多傑。弱水不勝舟，有此積立鐵。胡劉守節意，亦豈待言說。堂堂混衆流，此固不得折。
和伯少穎迂仲將歸福唐偶成數詩欲奉寄無便未果也辰叔常季南還因以奉送  其四 呂本中
經時望子來，慰我終歲病。西行道路迂，復見復未定。秋毫論得失，此豈不有命。嘗聞安身要，其本在無競。
和伯少穎迂仲將歸福唐偶成數詩欲奉寄無便未果也辰叔常季南還因以奉送  其五 呂本中
才叔策名時，已自能不動。中年謫南荒，與世作梁棟。生平所踐履，自待九鼎重。失固不足言，得亦何所用。
送范才元 呂本中
胡塵犯中原，冠蓋走東南。同時辟地人，十不存二三。相逢各衰病，豈復能清談。君今尚行役，未暇脱征衫。聲名自宿昔，文字性所眈。誰能隨少年，下筆令人慙。並海雖名郡，嗜愛殊酸鹹。君但撫罷民，未須嚴轡銜。開堂宴賓客，清詩消半酣。時寄荔子來，尚能憐我饞。自餘君不問，只向鼻端參。
贈魏邦達張彦素 呂本中
公更深居我更衰，山林膏壤偶同時。兩年疾病略相似，二老風流應自知。苦學養生猶有累，不知閑過是無爲。初冬寄遠無他物，半夜才成一首詩。
送南上人 呂本中
閑居病益侵，俗事初一掃。南公犯寒來，爲我略傾倒。論詩已得妙，不必在窮討。我懶百慮廢，識子恨不早。歸途見徐董，更問此二老。所恨聊復翁，向者骨已槁。拭目看遺文，令人惡懷抱。
贈曾吉甫 呂本中
荒城少往還，居處喜相近。欣然得一笑，渠敢有不盡。詞源久欲竭，此道或少進。作氣在一鼓，軍士况未憗。涼風動高梧，塵土朝作陣。臨溪惜暫别，溪淺雨復吝。豈無一言贈，以當百鎰贐。沉綿我未瘳，李君更須慎。
贈魏邦達張彦素 呂本中
橘綠冬未黄，菊老霜變紫。不知風土佳，但覺日月駛。閑居得養疾，調氣實在此。從今便休去，敢復爲物使。誰能明吾心，旁邑有君子。
次韻汪教授木犀 呂本中
治藥呼醫懶出門，每聞樂事漫消魂。秋花带雨寒猶在，老病尋詩日更昏。但見晚霞翻雨脚，不知山石是雲根。主人有意留巖桂，要使貧交奉一尊。
送詹慥秀才 呂本中
子今來幾時，歲月忽已晚。今當别我去，道里初不遠。家山霜正濃，馬草寒更短。何以奉親懽，一笑和氣滿。邇來游學士，已見如子罕。讀書要躬行，俗事不厭簡。故鄉多老儒，歸日正可款。時能寄餘論，尚足起我懶。兩州多便人，自可數往反。
靜軒 呂本中
紛紛逐人行，擾擾與事競。不知一世間，能得幾人靜。公今黙無語，種種以靜勝。人來漫相接，事至聊復應。開軒道院旁，足以補我病。日高公事散，轉與靜相稱。千載師蓋公，此理久已證。爐烟裊晴窗，松聲韻鐘磬。簿書勿勤來，公方在禪定。
贈吳周保 呂本中
舊琴無譜亦無絃，子獨深求不許年。正以安閑有餘地，不因言語悟先天。論詩再到新刪後，讀易仍窺未畫前。老病相逢聊一笑，非關無地可逃禪。
尹穡少稷方齋 呂本中
人圓君方君但方，鑿圓枘方君不忙。富貴可取君則忘，閉門讀書聲琅琅。舊書重疊堆在床，點勘同異分偏傍。運精竭思心力强，十年足不離僧房。荒山野路秋水長，客雖欲來嫌路妨。幽蘭無人爲君芳，采菊落英充餱糧，客雖不來有餘香。
送義先上人歸古田 呂本中
斷雲無水去無蹤，回望關山指顧中。何處尋君問消息，古田南路已春風。
送范十八 呂本中
范子閑行定不窮，袖中詩卷敵清風。野僧道士有餘意，同學故人多近功。已辦辛勤十年讀，時須談笑一尊同。相看又作韶州客，却望臨川是夢中。
徐師川挽詩三首  其一 呂本中
江西人物勝，初未減前賢。公獨爲舉首，人誰敢比肩。時雖在廊廟，終亦返林泉。今日西川路，臨風更弦然。
徐師川挽詩三首  其二 呂本中
異日逢明主，端居不復藏。一心扶正道，極力拯頽綱。已病猶軒豁，臨衰更激昂。始知操韞處，餘事及文章。
徐師川挽詩三首  其三 呂本中
念昔從耆舊，公知我獨深。意猶如昨日，愛不減南金。撫事思前作，干時愧夙心。素琴理舊曲，無復有知音。
即事六言七首  其一 呂本中
老來與世相忘，尚喜攤書滿床。憶得少年無事，苦心更學文章。
即事六言七首  其二 呂本中
少年與世無求，老覺心情自由。顛倒文章事業，追隨倦鳥虚舟。
即事六言七首  其三 呂本中
不入樂天歡會，不隨淵明酒徒。看取簞瓢陋巷，十分晝夜工夫。
即事六言七首  其四 呂本中
百壯艾能已疾，一盃酒便生春。熟睡覺時意思，罷勞歇後精神。
即事六言七首  其五 呂本中
游夏一辭不措，非關未究源流。直至孟軻没後，無人會讀春秋。
即事六言七首  其六 呂本中
養生不能延年，忘言未是安禪。聖學工夫安在，重尋曲禮三千。
即事六言七首  其七 呂本中
畢竟學書不成，誰道能詩有聲。點檢平生交舊，幾人曾是同盟。
楊雄 呂本中
讀易先知未畫前，聖人何事絕韋編。始知楊子多閑暇，更有功夫草太玄。
嚴君平 呂本中
千秋蜀道一君平，氣象從來不近名。可惜下簾無一事，才將老子授諸生。
賈誼 呂本中
孔丘墨翟並稱賢，始信先生學未堅。何事退之傳此謬，亦將餘論點遺編。
晉二絕  其一 呂本中
紛紛禮樂付浮埃，一取玄虚禍始開。但見出言齊老易，始知戎馬不虚來。
晉二絕  其二 呂本中
晉朝朝士安知禮，盡出紛紛簒賊餘。漫使當時辟世士，放言高論祖浮虛。
畜犬雪童黠甚勝人壬戌夏暴死作詩傷之  其一 呂本中
他生與我有微因，來見防家最後身。共住世間均是夢，未因心境不如人。浮雲屢見本無迹，乂路多岐莫問津。此夜窮愁走南北，更誰隨馬踏埃塵。
畜犬雪童黠甚勝人壬戌夏暴死作詩傷之  其二 呂本中
伴我走道途，直前無葛藤。三年貧病裏，幾度送亡僧。
又作二絕  其一 呂本中
荒山古寺欲黄昏，梁上諸君欲到門。雨濕雪童埋處土，向來精爽更誰論。
又作二絕  其二 呂本中
客至書來總不知，却緣邇日吠聲稀。蛛絲網遍常行處，猶道奔逃未肯歸。
秋日 呂本中
御盜犬新死，放生羊尚存。有書消永日，無客到衡門。山色熱猶好，溪流雨不渾。還須止雜念，數息度黄昏。
懷雪童 呂本中
老來于世漫多悲，夢幻推移且自知。想得開山藏骨處，却如搖尾乞憐時。送行識我貧無蓋，閑坐思渠悶有詩。從此窮居添寂寞，夜長誰復遶簾帷。
即事 呂本中
畏事成閑厭出遨，故人不見如曹逃。一寒一暑便衰老，如夢如幻無堅牢。客游滚滚漫南北，往事悠悠增鬱陶。此去還能安坐否，割雞元不用牛刀。
念舊 呂本中
俯首思疇昔，常期不負渠。事隨心境轉，人與舊情疏。少日猶相憶，多年遂絕書。况于生死隔，寧復似年居。
和汪教授 呂本中
羡君鬚作緣坡竹，飽飯我詩聲徹屋。閉門不出動經旬，坐看禪房花柳簇。却記冰霜動地時，半夜小園風折木。一尊相對任濁清，三徑閑行漫松菊。長篇短句動盈軸，想像清香有餘馥。問君何以得此妙，未潤只緣山有玉。我窮猶敢和君詩，不留和氣滿臍腹。搜尋險韻少工夫，敢與諸公鬬遲速。
癸亥歲正月二首  其一 呂本中
閑居足因循，所至漫冬夏。今年忽六十，稍覺日有暇。孔子固大聖，未害六十化。同時蘧伯玉，亦豈出此下。荘周與惠施，初未識此話。何因爲此語，百世呈縫罅。不如姑置之，以俟一朝霸。
癸亥歲正月二首  其二 呂本中
孔子六十時，入耳心則通。所造不可知，誰能强形容。當世設梯級，聊發百世蒙。如何陋巷顔，年少兩頰紅。出門請從之，便欲齊此翁。心知路不遠，試用一日功。還家對簞瓢，此士正不窮。
寄蔡伯世李良宇 呂本中
兩君羈旅宦西蜀，我亦江南住僧屋。想像平生肺腑親，晴天何處飛黄鵠。庾郎故是豐年玉，道兒更是見不足。藜羮脱粟有餘味，富貴薰天果非福。死生契闊今誰在，往事悠悠陵谷改。他年乘興下瞿塘，見我衰顔莫驚怪。别尋好語和君詩，償盡平生難韻債。掃除壁土更焚香，下酒如今有鮭菜。
贈魏承事二絕  其一 呂本中
雨漲溪渾欲斷橋，水鄉風物轉蕭條。煩君下筆留春住，令我寒窗不寂寥。
贈魏承事二絕  其二 呂本中
四十餘年别歷陽，舊游如夢費思量。眼明見此老居士，聽話舊游如到鄉。
送魏縣丞之官餘杭 呂本中
君去我逾靜，我病君得知。如何便相遠，未有再見期。溪橋已春晚，紅紫久離披。初無一尊酒，慰君别後思。君才則甚長，所用無不宜。但當歛光芒，匣劍深藏之。初非擊刺用，肯顧庸人嗤。平生富事業，餘事尤長詩。當官倘見念，琢句敢嫌遲。上以寄難兄，下以愈我饑。
葉尚書普光明庵 呂本中
日月豈不明，明乃有昏晝。四時所出火，更自表新舊。寧知普光明，亘古不傳授。獨照萬物表，不見所成就。遠乃包須彌，近不間圭竇。茫茫濁水源，我此明亦透。尚書所居庵，草木甚癯瘦。收藏萬丈光，歛退著懷袖。至寶久不耀，却立萬夫後。我願從公游，昏病方待救。先持此微言，遠寄爲公壽。
焦復州惟正寄鼎復兩州喜雨詩來以近體詩一首寄之 呂本中
聞道復州賢太守，只如前在武陵時。相逢未說爲州樂，所至先傳喜雨詩。行比曾參仍不魯，政同龔遂更何疑。懸知此去長閑暇，定是愚民不敢欺。
送范十八還江西效白樂天體 呂本中
與君此别重依然，再得相逢又幾年。無使人言長似舊，况教人道不如前。窮通軒輊皆由命，貴賤高低總是天。只有脩身全屬我，少遲留處更加鞭。
晁公詩九經堂 呂本中
人家有屋但堆錢，君家有屋定不然。一堂無物四壁立，六藝三傳相周旋。人言君貧君不顧，以此辛勤立門户。聖人遺意要沉思，暫脱楚騷辭漢賦。他年相見問何如，且說九經得力處。
送瑞印上人歸福州 呂本中
不須布襪與行纒，參得諸方五味禪。散盡白雲見明月，虚空只是水中天。
尤美軒在玉山縣小葉村喻子才作尉時名之取歐陽文忠公醉翁亭記所謂林壑尤美望之蔚然者後數年舊軒既毁復作寺僧移軒山下汪聖錫要詩叙本末因成數句寄之 呂本中
兹軒在何許，遠在洞巖側。洞巖山水勝，自與塵土隔。天以奉幽人，寧肯媚過客。尉曹昔吏隱，到此若有獲。名軒曰尤美，盡去眼界窄。坐令歐陽公，餘意轉明白。車馬走道路，我久度此厄。茫茫六合間，於此有安宅。軒雖有成壞，山本無異色。舉頭見林壑，不必更遠索。
金谿董需彦先凌岑庵 呂本中
我爲江南游，衰病轉不堪。往來信撫間，未上凌岑庵。凌岑賢主人，清峻如山巖。避事若荼苦，守貧如薺甘。平生好交游，十不存二三。令弟又繼往，世不聞清談。高風故絕俗，想像令人慙。浮生有欣戚，此味久已諳。請君但高枕，客來睡方酣。茫茫岐路間，與渠爲指南。乘風本餘事，不向鼻端參。
盛華彦光丘壑軒 呂本中
盛侯少時偉儀觀，下筆不休人共歡。胸中别自有丘壑，萬里溪山藏几案。往來車馬閙泥土，盛侯何嘗著眼看。較量今古放同異，抖擻胸襟别真贋。今朝示我故人詩，老病窮愁得消散。故人相繼在鬼錄，君雖獨在飽憂患。且住溪南數間屋，坐穩不憂時節換。人言丘壑殊不惡，君守一丘只如昨。文章老健氣如虹，不向山巖何處著。
送晁公慶西歸 呂本中
頃從君家諸父游，談經語道久未休。死生契闊風塵起，往事追尋三十秋。疾病衰頹且深坐，喜見後生勤勝我。臨行索我送行詩，短句長篇無不可。少年學問要躬行，世人營營勿與爭。閉户忍窮心自樂，簞食瓢飲殊不惡。紛紛得失誰厚薄，得此失彼莫籌度。
曾吉父横碧軒 呂本中
囂塵等山林，此理久未盡。君今住世網，于此已自信。僧居隔長溪，屋古柱礎潤。不知市聲遠，但覺山色近。開軒有餘地，草木當夏盛。一身船轉頭，萬事燈落燼。譬如癢在體，搔抑吾已認。青山故在眼，已絕對閉吝。悠然有遐想，此語君所印。
送邢道州趙邵州歸湖南 呂本中
相逢不得款，奈此别離何。長塗已新秋，從此風雨多。欣然出殘暑，如鳥離網羅。我獨此淹留，衰病日婆娑。跂足望二子，洞庭秋始波。道州通家舊，口辯如懸河。邵州我表弟，玉也保不磨。無由得相就，相近日經過。黄塵翻馬足，未暇眄庭柯。何時寄書來，與我消睡魔。天涼不飲酒，爲子一高歌。
送方豐之秀才歸福唐 呂本中
我居江東，惟信之州。子來自南，而與我游。問其所友，一時之秀。其兄韞德，亦既有就。子學既立，子志甚遠。何以終之，止在不倦。貧賤勿厭，自然無悶。富貴勿羡，害德之本。彼古之人，能聖與仁。我胡不能，歎其絕塵。今子歸矣，歲亦有秋。何以告子，惟聖之求。水流有源，木生有根。惟源與根，入德之門。求聖根源，惟正之守。正之不守，棄師背友。絲毫之僞，勿萌于心。無有內外，亦無淺深。由此則聖，舍此則病。是以君子，所守先正。于以贈别，亦以自警。爲别後思，且以三省。
向敦武挽詞 呂本中
耐官丞相後，世固不無人。位下能安命，身閑不厭貧。還能死異域，便足繼前塵。此日何山路，空悲草木新。
向僉判母挽詞 呂本中
懶作塵寰住，虚隨雲雨山。人皆欽懿範，天不予長年。室靜如歸隱，心安勝學禪。傳家有令子，尚得慰重泉。
贈眼醫張子驥郎中 呂本中
人生所有疾，萬種皆眼病。由眼不得明，故視有不正。指白以爲黒，遠邇皆未定。如何少醫膜，遂失本來性。今君有妙手，與世脱機穽。病雖有多端，但以一理勝。不須望奇功，藥病自相應。吾觀世間物，唯眼爲至淨。不容著纖毫，况復計少剩。自古大醫王，其治有捷徑。不能添汝明，但要除此症。鏡有塵則昏，塵本不在鏡。塵去鏡自明，豈必與物競。皎潔玉壺冰，澄澈秋月瑩。坦然望長途，欲往不待倩。其說甚易知，在汝聽不聽。請君明其然，說法我已竟。
送晁侍郎知撫州 呂本中
與君相從四十載，老病昏昏君不怪。交游大半在鬼錄，一時輩行惟君在。前年簮筆侍明光，論議風流傳梗概。邇來同住此荒城，笑語瀾翻絕機械。薄酒重尋他日盟，新詩未了平生債。今君奉詔作鄰郡，共喜朝廷有除拜。定知惠政及斯民，一洗從來州郡隘。甕頭春色早晚熟，遠寄還須例霑丐。爲君試草德政碑，蕭何自昔文無害。
晁留臺劉夫人挽詩三首  其一 呂本中
自昔聞諸父，文章漢兩京。風流傳壼範，烜赫振家聲。睦族今無匹，能書舊得名。如何江左郡，今日望銘旌。
晁留臺劉夫人挽詩三首  其二 呂本中
故家劉與魏，我亦忝姻親。久矣思前作，居然愧後塵。遺芳接惇史，舊德見夫人。悵望鵝湖路，新年草木春。
晁留臺劉夫人挽詩三首  其三 呂本中
留臺無恙日，樂善出誠心。文采不復見，聲名空至今。半生資內助，三歎有遺音。撫事思前輩，于誰覓斷金。
贈鄭侍郎 呂本中
鄭公一勺酒，時與故人傾。况兹冲和天，草木日向榮。山茶逞獨艶，著意呈軒楹。坐中四五客，還來尋此盟。主人久未厭，頻得倒屣迎。燒燭夜照花，知公有餘情。清歌洗俗耳，軟語令心醒。豈伊鶴頂丹，獨自能傾城。要令同二妙，相伴作三英。紛紛桃李花，開謝略不停。誰知此深院，别有高世名。我老百事廢，對此眼暫明。還家不能寐，起坐數殘更。明朝有新句，更欲煩公聽。
送宗紀上人歸福州 呂本中
道人海上來，訪我江外寺。春風吹行李，飄搖不得住。手中主人書，足下千里路。臨行請一語，懇款遇外慕。人生未入道，所至皆旅寓。急參庭前柏，會取末後句。相逢與相别，惟此是先務。
郡會分韻得蠻字 呂本中
柳外高樓四面山，使君攜客共躋攀。塵埃不動日方永，桃李無言春自閑。未厭簿書時到眼，每逢詩酒亦怡顔。夜闌一倍園林勝，尚覺清歌欠小蠻。
郡會賞牡丹分韻得裳字 呂本中
敢辭深坐懶衣裳，便欲追陪恐病妨。小户長憂勸酒滿，短才仍怯和詩忙。牡丹花在逢寒食，羣玉山如望洛陽。不是使君尋舊賞，更無人會憶姚黄。
次蔡楠韻 呂本中
交舊悠悠西復東，建昌南望水連空。蔡侯念我有新句，猶似灞橋風雪中。
送王提舉赴淮東七首  其一 呂本中
君爲千里行，我此一室住。清風隨畫舸，已過江北路。
送王提舉赴淮東七首  其二 呂本中
君如暑伏冰，所至自清靜。翛然接新秋，已復天地性。
送王提舉赴淮東七首  其三 呂本中
隨行萬卷書，既足以自娯。因知君所樂，不在使者車。
送王提舉赴淮東七首  其四 呂本中
入門雖多塗，其究有安宅。君能識其然，一語在物格。
送王提舉赴淮東七首  其五 呂本中
學道貴積習，天地故相似。不容有秋心，毫髮在胸次。
送王提舉赴淮東七首  其六 呂本中
海陵我舊游，歲月亦已久。不知兵火後，尚有昔人否。
送王提舉赴淮東七首  其七 呂本中
官閑有新作，寄我莫憚遠。兼書海陵事，令我開病眼。
送財用歸開化二首  其一 呂本中
年來相聚欲無言，懶說諸方五味禪。所恨歸程太匆遽，不收吾骨瘴江邊。
送財用歸開化二首  其二 呂本中
疾病支離欲著床，爾來殊不負秋陽。頭童齒豁西風裏，尚費縈簾一炷香。
謝范子儀見寄因次其韻 呂本中
疾病深藏一事無，眼從昏澁廢看書。清詩忽覩驚人句，遠道如瞻使者車。頗放溪山時入座，不妨賓客醉騎驢。傳家事業風流在，早晚還朝得盡攄。
謝周侍郎送木瓜 呂本中
染以猩猩血，緣以刺繡文。天生此碩果，似是百果君。杯槃快先覩，便足張吾軍。雅宜椽燭照，正合侑金尊。環橙與大柑，其從蓋如雲。我病日已衰，故人時見存。晨興有奇事，此果蒙光分。開緘見珍異，坐使童僕奔。把玩不去手，舉室生清芬。所恨茅屋底，著此大不倫。瓊琚永不報，拙句聊相聞。
謝幽巖長老送荔枝二首  其一 呂本中
年來疾病日衰頹，咫尺閩山懶便回。不是幽巖老尊宿，更無人寄荔枝來。
謝幽巖長老送荔枝二首  其二 呂本中
荔子焦乾久未嘗，今年霜下始聞香。幽巖闊略庵前事，容得先生爲口忙。
撫州俞隱居挽詩 呂本中
臨川俞處士，獨擅隱居名。懶倦不復出，風流聞後生。自甘長寂寞，肯作太鮮明。松柏新阡路，傷心秋後聲。
贈汪信民之子如愚 呂本中
四海同門一信民，近淮來往七經春。生平坎壈不如意，死去聲名多悞人。漫以文章付兒子，略無毫髮仰交親。請君但自傳家學，陋巷簞瓢莫道貧。
謝曾台州送梅  其一 呂本中
不辭深坐轉衰頹，養病仍無酒一杯。尚喜故人相勞苦，臘前先送一枝梅。
謝曾台州送梅  其二 呂本中
甕間吏部久不見，江東步兵那得知。故人憐我太寂寞，一枝梅送兩篇詩。
送范子儀将漕湖北五首  其一 呂本中
君行欲何之，乃在湖水北。湖水多近縣，使者易爲德。其民淳而古，其吏朴且直。官閑足賓客，歲稔少盜賊。得君清靜化，用教不以力。但自養根苖，勿苦厭蟊螣。
送范子儀将漕湖北五首  其二 呂本中
許昌無事時，地固多英豪。况君忠宣子，譽望素已高。讀書不出户，俛首自作勞。脱身走江南，始爲時所褒。每念其先人，水靜絕波濤。時從文字嬉，餘事及風騷。
送范子儀将漕湖北五首  其三 呂本中
忠宣在朝廷，每欲消黨與。以我廣大心，盡使變齊魯。同門有不察，平地鬬豺虎。君昔住許昌，閉口不復吐。靜思前人意，皆是神所許。自守泥塗間，肯復計齟齬。
送范子儀将漕湖北五首  其四 呂本中
令兄守家學，曰自文正始。惟不卑小官，至死而後已。其間有富貴，乃是偶然爾。人欲學古人，豈不識此理。奈何厭貧賤，乃不退就已。君今又蹈之，可爲吾黨喜。
送范子儀将漕湖北五首  其五 呂本中
我懶百事廢，尚叨交舊知。時蒙寄書來，索我送行詩。我詩老益退，久爲人所嗤。君獨不見鄙，論相不舉肥。送君湖北去，無事隔山陂。時應有佳句，尚足慰相思。
梅花二首  其一 呂本中
白玉花頭碧玉枝，水邊籬下雪晴時。暗香别有關情處，却是春風未得知。
梅花二首  其二 呂本中
占得先開不待春，風饕雪虐長精神。老人不是尋花看，要與尊罍洗世塵。
周承務郔求諸己齋 呂本中
爲腹不爲目，貴久不貴速。人皆求其餘，我獨心易足。人皆重外慕，我獨御其獨。閉門想顔子，黙坐相追逐。壽夭有定分，簞瓢乃其福。脩身雖多途，要在不遠復。
送程伯禹歸浮梁  其一 呂本中
不見程公二十年，上饒相遇各華顛。平生氣節名先立，老去安閑我未然。即看歸來上廊廟，未容休歇住林泉。飽山閣上憑欄處，合得逍遥第一篇。
送程伯禹歸浮梁  其二 呂本中
疾病因循懶出門，茅簷終日坐昏昏。雨聲點滴松藏寺，人迹稀疏犬吠村。時得使君相勞苦，勝于書札問寒温。只應此去添憔悴，又欠先生酒一尊。
寄題王珉中玉通判夢山堂 呂本中
青山甚不遠，每因塵事疏。百念攪胸次，豈知山有無。君無適俗韻，常似山中居。出處本無二，夢覺固不殊。不知此山堂，始性從何途。未嘗走道路，亦不用舟車。溪流與山色，相對若有餘。此地甚閑曠，如君心地初。行雲映遠樹，中有此田廬。如今遂安處，始驗實不虚。得非神所相，無乃道力扶。親朋在左右，不待折簡呼。往來一笑樂，勝有十輪朱。何須從范子，辛苦泛五湖。亦不學淚溺，遠去斯人徒。從容萬事表，在我不在渠。欣然理前夢，已勝在華胥。
去冬以紙衾遺劉彦冲劉有詩來謝以二絕句答之  其一 呂本中
初無一物獻高人，紙被封題意却真。想得蒙頭忘百慮，滿山風雪自成春。
去冬以紙衾遺劉彦冲劉有詩來謝以二絕句答之  其二 呂本中
錦繡堆床已不宜，芬芳淑郁又成痴。心知此被無他巧，能與山翁換好詩。
送曾季直下第歸臨川  其一 呂本中
老病侵凌重别離，爾來瘦欲不勝衣。信州城北荒山寺，兩送親知下第歸。
送曾季直下第歸臨川  其二 呂本中
曾子不愁歸路泥，臨行索我送行詩。頭童齒豁衰頹甚，不似京城相别時。
送趙十一弟之官南安 呂本中
君爲千里行，我有一尊酒。把酒持勸君，欲以爲君壽。南安傍庾嶺，瘴癘亦時有。德人固天相，和氣生戶牖。斯民得安樂，如我屈伸肘。居然變遠俗，共感賢太守。我病居上饒，忽忽歲月久。杜門百事廢，亦復厭奔走。得君暫相從，感嘆成皓首。頗念河朔時，相從誦詩否。人生只此是，不必更抖擻。有便即寄書，頻來問衰朽。
寄劉彦冲兼寄胡原仲劉致中 呂本中
故人别去兩經冬，今歲書來第幾封。正以空疏少製作，不因窮約廢過從。養生漫說終難效，學道無心亦未逢。若問真歸是何處，五更常聽寺樓鐘。
去歲嘗以紙被竹簡遺劉致中後爲大水所漂致中有詩以二絕句答之  其一 呂本中
念君無愛亦無求，一室翛然冷欲秋。尚恐深居有餘念，更將衾簡委洪流。
去歲嘗以紙被竹簡遺劉致中後爲大水所漂致中有詩以二絕句答之  其二 呂本中
紙被公無笑不才，兩公相繼有詩來。五更睡足天昏黒，也似他人錦繡堆。
吳傅朋游絲書 呂本中
君不見往時文學顧八分，中郎之後典型存。又不見先朝文惠書堆墨，大榜濃雲照南北。未似只今上饒守，靜寫游絲不停手。非烟非雲斷復續，緩步徐行不拘束。斷崖一落千丈滑，遠望筆行如一髮。鬼神竭力覷不見，鐵礦消亡網作線。線舞飛揚不自由，縱横自在勝銀鈎。知君此意非安排，妙處不從筆下來。心疑形釋萬事去，信手却立無纖埃。滿堂回頭莫見猜，我自悟此忘胸懷。操舟相馬在事外，顔氏識此由心齋。如君下筆少有意，錦繡寧不悞剪裁。君惟無心故若此，秋毫自可纒風雷。鍾王歛手謝不敏，長史懷素慙衰頹。病夫覩此心目開，向來窮愁安在哉。
桂陽鹿頭山寺次壁間韻 呂本中
霜風過雨不勝寒，木落重重見遠山。風捲沈浮横浦外，鳥飛明滅夕陽間。頳肩道永方南去，趼足何時得北還。杖屨登臨共回首，自憐五澤入荒蠻。
同諸人再登鹿頭山再次前韻 呂本中
梅梢風動勒花寒，淡淡煙横天際山。顧我未能超物外，因君聊爾出雲間。水聲不逐鐘聲歇，林影常隨塔影還。異日同歸嵩少路，即將詩卷話南蠻。
聞岳侯破賀州賊次韓端卿韻 呂本中
旌旗摩日甲生光，俘馘黄巾第幾方。滅賊未須占鬬蟻，破胡行且見神狼。燕然刻石功昭漢，太華題詩事後唐。從此兒童傳姓氏，風流何止繼韓康。
永州法華寺西亭 呂本中
西亭清浄冠南州，蠟屐聊爲半日留。蒼莽輕煙漲山麓，連卷雌霓落城頭。禽聲高下雲間木，帆影参差天際舟。欲去凭欄一回首，晚風吹角不勝愁。
廬陵舟行 呂本中
雨過歸雲山更昏，時聞鷄犬閙江村。風欹船側收帆幅，浪拍堤平沒石痕。憂患積年身益勌，功名他日志空存。又看秋色飛紅葉，故國歸期未可論。
春晚 呂本中
柳暗鶯啼春正妍，斷塍分水灌平田。花開花落幾番雨，山淡山明一抹烟。突兀初晴雲外寺，横斜欲晚渡頭船。天涯因惬滄洲興，何用區區苦自憐。
宜章元日 呂本中
東風初解凍，桃李已經春。避地逢鷄日，傷時感雁臣。湖南馳賊騎，江外踐胡塵。憔悴成無用，虚煩泪濕巾。
久雨 呂本中
宿雨何曾歇，濃雲未放晴。莓苔侵户長，蛙蚓入窗行。鐘送遠山響，燈挑殘夜明。芭蕉添客恨，只伴□簷聲。